**Az előterjesztést megtárgyalta:**

 - Gazdasági és Jogi Bizottság

**E L Ő T E R J E S Z T É S**

**Szombathely Megyei Jogú Város Közgyűlése**

**2022. szeptember 29-i ülésére**

**J E G Y Z Ő I T Á J É K O Z T A T Ó**

**a Polgármesteri Hivatal törvényességi és**

**hatósági munkájáról, a Hivatal tevékenységéről**

Szombathely Megyei Jogú Város Önkormányzata Szervezeti és Működési Szabályzata 22. § (4) bekezdés b) pontja értelmében a jegyző a Közgyűlésen tájékoztatást ad a hatósági munkáról, a törvényesség helyzetéről, és azokról a kihirdetett, vagy hatályba léptetett jogszabályokról, amelyek az önkormányzat, vagy a hivatal feladatkörét, hatósági hatáskörét érintik, megváltoztatják, illetve új feladatkört állapítanak meg. A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 81. § (3) bekezdés f) pontja alapján a jegyző évente beszámol a képviselő-testületnek a hivatal tevékenységéről. A testület a hatósági és törvényességi tájékoztató keretében a hivatal tevékenységéről folyamatosan értesül, ezért ezen tájékoztató az SZMSZ-ben foglaltakon túl a Mötv. előírásainak történő megfelelést is szolgálja. E kötelezettségeknek eleget téve a Polgármesteri Hivatal belső szervezeti egységeinek vezetőivel áttekintettük a hatósági munkát és a hivatal működését, amelynek eredményeiről az alábbiakban tájékoztatom a Tisztelt Közgyűlést:

A **Jogi és Képviselői Osztály** vezetője az alábbi tájékoztatást adta a megjelent fontosabb jogszabályváltozásról és az osztály munkájáról:

2022. július 22. napján kihirdetésre került Magyarország Alaptörvényének tizenegyedik módosítása, amely előírja, hogy a helyi önkormányzati választásokat a parlamenti képviselők választásával egyidőben kell megtartani, továbbá a megye elnevezés vármegyére változik 2023.01.01. napjától.

A területi közigazgatás működésével kapcsolatos egyes kérdésekről, valamint egyes törvényeknek az Alaptörvény tizenegyedik módosításával összefüggő módosításáról szóló 2022. évi XXII. törvényt 2022. július 25. napján hirdették ki, amely az alábbi módosításokat tartalmazza:

* kiegészítésre került a Magyarország helyi önkormányzatairól szóló 2011. évi CLXXXIX. törvény, miszerint a helyi önkormányzati képviselők és polgármesterek 2024. évi általános választásához fűződő jogkövetkezmények alkalmazásának kezdő időpontjaként 2024. október 1. napját kell érteni; továbbá a hivatalban lévő képviselő-testület és polgármester megbízatása 2024. október 1. napjáig tart.
* módosul a választási eljárásról szóló 2013. évi XXXVI. törvény a közös eljárás szabályaival.

A választásokhoz kapcsolódó szabályozást tartalmazó, az egyes választási tárgyú, valamint kapcsolódó törvények módosításáról szóló 2022. évi XXIII. törvény szintén 2022. július 25. napján került kihirdetésre.

A **Jogi Iroda** elvégezte az Önkormányzat és a Polgármesteri Hivatal által kötött valamennyi szerződés jogi kontrollját, a vonatkozó belső utasításoknak megfelelően.

A 2022.06.01. - 2022.08.31. közötti időszakban 217 db szerződés jogi kontrolljára került sor az alábbi bontás szerint:

2022.06.01. – 2022.06.30.: 90 db szerződés;

2022.07.01. – 2022.07.31.: 44 db szerződés;

2022.08.01. – 2022.08.31.: 83 db szerződés.

Az iroda nyilvántartja a hatályos önkormányzati rendeleteket, gondoskodik azok kihirdetéséről.

A 2022. június 27. napján tartott rendes Közgyűlésen megalkotott rendeletek az alábbi időpontban kerültek kihirdetésre:

2022. június 29. napján kihirdetésre került:

* a temetőkről és a temetkezés rendjéről szóló 25/2000. (IX.28.) önkormányzati rendelet módosításáról szóló 10/2022. (VI.29.) önkormányzati rendelet – hatályba lépett 2022. augusztus 1. napján;
* a fizetőparkolók működésének és igénybevételének rendjéről szóló 21/2012. (V.10.) önkormányzati rendelet módosításáról szóló 11/2022. (VI.29.) önkormányzati rendelet – hatályba lépett 2022. augusztus 1. napján.

2022. július 7. napján kihirdetésre került:

* a személyes gondoskodást nyújtó szociális és gyermekjóléti ellátások térítési díjáról szóló 11/1993. (IV.1.) önkormányzati rendelet módosításáról szóló 12/2022. (VII.7.) önkormányzati rendelet – hatályba lépett 2022. szeptember 1. napján;
* a hivatali helyiségen kívüli és a hivatali munkaidőn kívüli anyakönyvi események engedélyezésének szabályairól és a többletszolgáltatások utáni díjakról szóló 9/2018. (V.7.) önkormányzati rendelet módosításáról szóló 13/2022. (VII.7.) önkormányzati rendelet – hatályba lép 2023. január 1. napján.

A 2022. július 19. napján tartott rendkívüli Közgyűlésen megalkotott rendelet 2022. július 27. napján került kihirdetésre:

* a Szombathely Megyei Jogú Város Helyi Építési Szabályzatáról, valamint Szabályozási Tervének jóváhagyásáról szóló 30/2006. (IX.7.) önkormányzati rendelet módosításáról szóló 14/2022. (VII.27.) önkormányzati rendelet – hatályba lépett 2022. augusztus 1. napján.

A 2022. szeptember 9. napján tartott rendkívüli Közgyűlésen megalkotott rendelet 2022. szeptember 15. napján került kihirdetésre:

* a települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelet módosításáról szóló 15/2022. (IX.15.) önkormányzati rendelet – hatályba lép 2022. október 1. napján.

A fenti rendeletek a jogszabályi előírásoknak megfelelően megküldésre kerültek a Vas Megyei Kormányhivatalnak, illetve a rendeletek és az azok által módosított rendeletek feltöltésre kerültek a www.szombathely.hu honlapra és a Nemzeti Jogszabálytárba. Továbbá a lakosság értesítése a rendeletek kihirdetéséről a Városi TV útján megtörtént.

A 2022. június 27-i rendes, valamint a 2022. július 19-i és 2022. szeptember 9-i rendkívüli Közgyűlésen elfogadott határozatok és a Közgyűlések jegyzőkönyve is megküldésre, illetve – a nyilvános ülést illetően – kihirdetésre és a honlapra feltöltésre került.

Az Iroda végezte a Közgyűlés és a bizottságok hatáskörébe tartozó döntések jogi kontrollját, valamint ellátta az Önkormányzat által alapított alapítványok, közalapítványok tagjainak 2022. évben esedékes vagyonnyilatkozat-tételével kapcsolatos feladatokat.

A **Képviselői Iroda** végezte a Közgyűlés és a bizottságok hatáskörébe tartozó döntések adminisztrációját.

Az Iroda elkészítette a Polgármesteri Hivatal 2022. június 1. – 2022. augusztus 31. közti időszakra vonatkozó iktatókönyvek szerinti hivatali statisztikát:

|  |  |
| --- | --- |
| **Az iktatott ügyiratok megnevezése** | **Az iktatott ügyiratok száma** |
| **Ágazat** | **2022.06.01. - 2022.08.31.** |
| **Főszám** | **Alszám** |
| **A) PÉNZÜGYEK** | **16198** | **2724** |
| A.1. Adóigazgatási ügyek | 16198 | 2724 |
| **B) EGÉSZSÉGÜGYI IGAZGATÁS** | **4** | **81** |
| **C) SZOCIÁLIS IGAZGATÁS** | **500** | **2681** |
| **E) KÖRNYEZETVÉDELMI, ÉPÍTÉSI ÜGYEK, TELEPÜLÉSRENDEZÉS, TERÜLETRENDEZÉS ÉS KOMMUNÁLIS IGAZGATÁS** | **417** | **2412** |
| E.1. Környezet- és természetvédelem | 58 | 327 |
| E.2. Építésügyek, településrendezés, területrendezés | 67 | 951 |
| E.3 Építésügy | 1 | 2 |
| E.4 Kommunális ügyek | 291 | 1132 |
| **F) KÖZLEKEDÉS ÉS HÍRKÖZLÉSI IGAZGATÁS** | **295** | **1613** |
| **G) VÍZÜGYI IGAZGATÁS** | **17** | **106** |
| **H) ÖNKORMÁNYZATI, IGAZSÁGÜGYI ÉS RENDÉSZETI IGAZGATÁS** | **1446** | **5656** |
| H.1. Anyakönyvi és állampolgársági ügyek | 600 | 1234 |
| H.2. A polgárok személyi adatainak, lakcímének nyilvántartásával és a központi címregiszterrel kapcsolatos ügyek | 0 | 125 |
| H.3. A Választásokkal kapcsolatos ügyek | 0 | 11 |
| H.4. Rendőrségi ügyek | 2 | 0 |
| H.7. Igazságügyi igazgatás | 25 | 223 |
| H.8. Egyéb igazgatási ügyek | 815 | 4037 |
| **I) LAKÁSÜGYEK** | **399** | **2729** |
| **J) GYERMEKVÉDELMI ÉS GYÁMÜGYI IGAZGATÁS** | **62** | **1288** |
| **K) IPARI IGAZGATÁS** | **25** | **86** |
| **L) KERESKEDELMI IGAZGATÁS, TURISZTIKA** | **247** | **820** |
| **167M) FÖLDMŰVELÉSÜGY, ÁLLAT- ÉS NÖVÉNYEGÉSZSÉGÜGYI IGAZGATÁS** | **107** | **535** |
| **P) KÖZOKTATÁSI ÉS MŰVELŐDÉSÜGYI IGAZGATÁS** | **18** | **197** |
| **R) SPORTÜGYEK** | **1** | **3** |
| **U) ÖNKORMÁNYZATI ÉS ÁLTALÁNOS IGAZGATÁSI ÜGYEK** | **333** | **6488** |
| U.1. Képviselő-testület iratai | 3 | 75 |
| U.2. Kisebbségi önkormányzat iratai | 0 | 2 |
| U.3. Szervezet, működés | 170 | 2049 |
| U.4. Iratkezelés, ügyvitel | 11 | 93 |
| U.5. Személyzeti, bér- és munkaügyek | 7 | 1375 |
| U.6. Pénz- és vagyonkezelés | 142 | 2869 |
| **X) HONVÉDELMI, POLGÁRI VÉDELMI, KATASZTRÓFAVÉDELMI IGAZGATÁS, FEGYVERES BIZTONSÁGI ŐRSÉG** | **2** | **12** |
| X.1. Honvédelmi igazgatás | 1 | 2 |
| X.2. Polgári védelmi, katasztrófavédelmi igazgatás | 1 | 10 |
| **IKTATOTT ÜGYIRATOK SZÁMA ÖSSZESEN:** | **20.071** | **27.431** |

A **Humánpolitikai Iroda** folyamatosan végezte a testület tagjai tiszteletdíjával, valamint a tisztségviselők személyi anyagával kapcsolatos adminisztrációt, a polgármester munkáltatói jogkörébe tartozó intézkedések végrehajtását, továbbá a szervezeti változásokkal összefüggő, a jegyző munkáltatói jogkörébe tartozó változások teljes adminisztrálását. Június hónapban az érintett köztisztviselők vagyonnyilatkozatainak folyamatos átvétele zajlott.

A **Vagyongazdálkodási és Városfejlesztési Iroda** az előző közgyűlés óta folyamatosan végezte az SZMSZ-ben meghatározott feladatait.

Az előző közgyűlés óta eltelt időszakban 1668 db iktatott ügyirat keletkezett az irodán.

**1.** Az iroda a **vagyongazdálkodási feladatkörében** az adott évre elfogadott vagyongazdálkodási koncepció alapján gondoskodik a kijelölt vagyontárgyak pályáztatás keretében történő értékesítéséről, ennek keretében feladata a pályázati felhívás elkészítése, a pályázat megjelentetése, meghirdetése, a beérkezett pályázatok bontása, értékelése. A sikeres pályázatot követően az iroda elkészíti az adásvételi szerződéseket, gondoskodik az ingatlan-nyilvántartással kapcsolatos feladatok ellátásáról. Gondoskodik eredménytelen pályáztatás esetén a nyitva álló határidőn belül érkezett vételi ajánlatok elbírálásáról.

Az iroda a vagyonkoncepcióban nem szereplő vagyontárgyak megvételére érkező vételi szándékokat megvizsgálja, amennyiben a vagyon értékesítése lehetséges, úgy megteszi a szükséges intézkedéseket (társirodák hozzájáruló nyilatkozatának beszerzése, szakértői vélemények, értékbecslések beszerzése, árajánlatok kérése, ezt követően a vagyonrendeletben meghatározott eljárás szerint az értékesítés lebonyolítása). 2022. június 7-én megjelentek az önkormányzati tulajdonú garázsok értékesítésére vonatkozó pályázatok. Egy garázs kivételével mindegyikre érkezett érvényes pályázat vagy vételi ajánlat.

Amennyiben kerékpárutak, temető stb. beruházás megvalósításához szükséges, hogy a terület önkormányzati tulajdonban legyen, az iroda gondoskodik a kisajátítási törvény szerinti ingatlanszerzés teljes körű lebonyolításáról (szakértői vélemények beszerzése, az alapján a jogosultak megkeresése vételi szándékkal, kisajátítást pótló adásvételi szerződések elkészítése, ennek hiányában a kisajátítási eljárás megindítása, a kisajátítási hatóság előtti képviselet ellátása, jogosultak kártalanításával kapcsolatos ügyintézés). A fentiekkel kapcsolatos földhivatali ügyintézés (telekalakítási kérelmek, ingatlan-nyilvántartási kérelmek elkészítése, Földhivatalba történő benyújtása) az iroda feladata. A Szombathely - Zanat kerékpárút építéséhez kapcsolódó ingatlan-adásvételi szerződések megkötésre kerültek, illetve a kisajátítási eljárások lezárultak, a földhivatali átvezetések még folyamatban vannak.

Az önkormányzati tulajdonú vagyontárgyak bérbeadásával, bérlőkijelöléssel, bérleti jog átruházással kapcsolatos ügyek ellátása is az iroda feladati közé tartoznak.

Az iroda készíti elő az elővásárlási jog gyakorlásával kapcsolatos nyilatkozatokat az Önkormányzat részéről.

Az iroda gondoskodik a vagyonkataszteri feladatok ellátásáról, adatszolgáltatásról, a vagyonkataszter digitális és papír alapú vezetéséről.

Teljesíti a feladatkörébe tartozó közérdekű adatigényléseket, megválaszolja a sajtómegkereséseket.

Az iroda végzi az önkormányzati tulajdonú gazdasági társaságok cégfelügyeleti feladataival kapcsolatos ügyintézést (létesítő okiratok készítése, azok módosítása, ügyvezetők munkaszerződésének elkészítése, nem kizárólagos tulajdonú társaságok taggyűlésein az Önkormányzat képviselete, üzleti tervek és beszámolók feldolgozása, alapítói hatáskörbe tartozó kérdések közgyűlési, bizottsági vagy polgármesteri döntéshozatalra történő előkészítése)

Az iroda elkészíti az építési munkákhoz, székhelyhasználathoz, rendezvényekhez kapcsolódó tulajdonosi hozzájárulásokat.

Fentieken túl az iroda gondoskodik az ingó- és ingatlanvagyonnal kapcsolatos adásvételi szerződések, ingyenes használatba adási megállapodások, térítésmentes tulajdonba adások- tulajdonba vételek, vagyonkezelési szerződések elkészítéséről.

Az iroda elkészíti a hatáskörébe tartozó közgyűlési, bizottsági előterjesztéseket és polgármesteri döntéseket.

**2.** Az iroda a **városfejlesztési feladatkörében az alábbiakról számol be:**

A 1625/2021. (IX.3.) Korm. határozat értelmében Szombathely Megyei Jogú Várost 905.000.000.- Ft összegű vissza nem térítendő támogatásilleti meg az alábbi projektek megvalósítására:

* **Belterületi útfejlesztések:** A Magyar L. utca és a Nádasdy F. utca esetében a kivitelezés befejeződött, a felújítás megvalósult, a műszaki átadás 2022.09.06-án megtörtént. A Paragvári utca kivitelezése folyamatban van, várható befejezése szeptember vége. A Dozmat utca felújítása szeptember hónapban megkezdődik, várható befejezése október vége.
* **Gyöngyös-patak hídrekonstrukció:** A kivitelező kiválasztására irányuló közbeszerzési eljárás első körben fedezethiány miatt eredménytelenül záródott, a második eljárás előkészítés alatt van.
* **Vásárcsarnok környékének rekonstrukciója, kapcsolódó parkolók kialakítása:** A kivitelezés szeptember 1-jén megkezdődött, várható befejezés 2023. első negyedév vége.
* **Víztorony és környezetének fejlesztése, II. ütem:** A munkaterület kivitelező részére átadásra került, a munka megkezdésére várhatóan szeptember második felében kerül sor.

**Szombathely Megyei Jogú Város Fenntartható Energia és Klíma Akcióterve (SECAP)** adatainak feltöltése a Polgármesterek Szövetsége honlapra folyamatban van.

A **Gothard-kastély állagmegóvása** című Modern Városok Program projektben egyeztetések vannak folyamatban a támogatás felhasználásáról a kastély állagmegóvására, illetve többletforrás bevonásának lehetőségére. A Vas Megyei Kormányhivatal Építésügyi és Örökségvédelmi Főosztályával egyeztetett, csökkentett műszaki tartalmú tervezés megtörtént, a releváns engedélyek rendelkezésre állnak. A projekt meghosszabbítására irányuló módosítási kérelmet benyújtottuk.

**A Szent Márton Terv II.** MVP projekt lezárult, a fel nem használt kb. 200 millió Ft támogatás visszafizetésre került, a záró beszámoló hiánypótlásának összeállítása és benyújtása folyamatban van. A fel nem használt támogatás egyeztetéseket követően más MVP célra felhasználható.

A TOP közösségi szinten irányított helyi fejlesztési **(CLLD)** program keretében valamennyi projektben folyik a megvalósítás.

A **Zarkaházi Szily-kastély fejlesztése a gyöngyöshermán-szentkirályi közösség számára** című projektben a műszaki-szakmai módosítás Közreműködő Szervezet (továbbiakban: KSZ) által előírt hiánypótlás anyagainak összeállítása megtörtént és beküldésre került a KSZ részére. A műszaki módosítás hiánypótlás elfogadását követően a közbeszerzés indítható.

A **Belvárosi közösségi tér fejlesztése** projektben a műszaki-szakmai módosítás KSZ által jóváhagyásra került. Jelenleg a közbeszerzési eljárás van folyamatban, az ajánlattételi határidő 2022.09.21.

A **Játszóterek fejlesztése** projektben, melyet a SZOMPARK Kft.-vel konzorciumban valósít meg az Önkormányzat, a kivitelezés elkezdődött. A KSZ felé benyújtott 2. mérföldkő szakmai beszámoló (közbeszerzés) 2002.09.09-én jóváhagyásra került. A kivitelezés 50%-os készültségénél kerül sor a 3. mérföldkő szakmai beszámoló benyújtására.

A **TOP-7.1.1-16-H-ERFA-2021-00825** számú, „**Tószer téri sportpálya közösségi célú fejlesztése”** című projekt esetében a kivitelezésre vonatkozó Vállalkozási Szerződés 2022.08.03-án aláírásra került. A KSZ felé benyújtott 2. számú szakmai beszámoló 2002.09.09-én jóváhagyásra került. A kivitelezési munkálatok folyamatosan zajlanak.

A **TOP-7.1.1-16-H-ERFA-2020-00749** számú, „**Közösségi terek sportfunkciókkal való bővítése”** című projekt esetében a kivitelezésre vonatkozó Vállalkozási Szerződés 2022.09.12-én aláírásra került, a 2. számú szakmai beszámoló beküldése folyamatban van.

A **TOP-7.1.1-16-H-ERFA-2020-00750 „A 11-es Huszár úti lakótelepen lévő közpark közösségi célú fejlesztése”** című projekt esetében a kivitelezésre vonatkozó Vállalkozási Szerződés 2022.08.03-án aláírásra került. A KSZ felé 2022.09.01. napján beküldésre került a 2. számú szakmai beszámoló. A kivitelezési munkálatok folyamatosan zajlanak.

A **TOP-7.1.1-16-H-ESZA-2020-02011** számú **DigIT-AGORA - Okos város, okos közösségek** című projekt esetében a 2. számú szakmai beszámoló elfogadásra került a KSZ által 2022.09.08-án.

A **TOP-7.1.1-16-H-ERFA-2020-00781** számú **„A gyöngyösszőlősi klubház fejlesztése”** című projekt esetében az I. közbeszerzési eljárás eredménytelenül zárult, az új eljárás előkészítése folyamatban van.

A **TOP-7.1.1-16-H-ERFA-2020-00780** számú **„A Szedreskert szabadtéri közösségi rendezvénytérré fejlesztése”** című projekt esetében a II. közbeszerzési eljárás is eredménytelenül zárult. Folyamatban van az újabb eljárás kiírása.

A **TOP-6.1.4-16-SH1-2017-00004 jelű „Schrammel Imre életművének méltó elhelyezése Szombathelyen”** című projekt esetében a KSZ záró helyszíni ellenőrzést tartott 2022.08.17-én, melynek hiánypótlási határideje 2022.09.16. volt. A határidő hosszabbítását kértük 30 nappal, melyet a KSZ 2022.09.12-én jóváhagyott.

A **TOP-6.2.1-19-SH1-2019-00001** azonosító számú, **„Új bölcsőde építése Szombathelyen"** elnevezésű projekt esetében a készültség jelenleg 40 %-os. Az eszközbeszerzésre vonatkozó közbeszerzési eljárás eredményesen zárult. A 99 500 000,- Ft-os többlettámogatási igény elbírálásra került, megtörtént a támogatási szerződés módosítása. Újabb többlettámogatási igény került beadásra a KSZ részére, 99.915.877,- Ft összegben.

A **TOP-6.1.3-15-SH1-2016-00001** azonosító számú **„Szombathelyi Vásárcsarnok felújítása”** elnevezésű projekt esetében az utolsó mérföldkő eltolása vált szükségessé, a beadott, de még el nem bírált többlettámogatási igény miatt. A projekt fizikai befejezésének dátumát 2022. szeptember 30-ra módosítottuk.

A Horizont2020-as **JUSTNature** projekt megvalósítása során folyik a tudományos munka előkészítése, a város részéről folyamatban van a „digital twin” szoftver, azaz a város 3D informatikai térképe új rétegeinek elkészítéséhez szükséges adatbázis átadása, a meglévő adatok kiegészítése.

A „**Gazdaság- és foglalkoztatásfejlesztési partnerség a Szombathelyi járás területén**” című projekt megvalósítása 2022.03.31-én befejeződött. A Kormányhivatal által kezdeményezett módosítási kérelem Irányító Hatóság általi elbírálása és a módosított támogatási szerződés aláírása megtörtént. Egy újabb, már benyújtott módosítási kérelem elfogadását követően válik lehetségessé a záró szakmai és pénzügyi beszámoló benyújtása.

A „**Szombathely fenntartható mobilitási tervének elkészítése (SUMP)”** projekt végteljesítése és a teljesítéshez kapcsolódó végszámla kifizetése megtörtént. A nyilvánosság és projektmenedzsment végteljesítése és a végszámlák kifizetése megtörtént. A Támogatási Szerződés 2. számú módosítása aláírás alatt áll, a módosításra az összköltség csökkenése miatt van szükség.

A **European City Facility** projektben – amely energiahatékonysági és CO2 kibocsátás-csökkentési célú beruházási koncepció elkészítésére irányul – megtörtént a legfontosabb szakértők beszerzése, a szerződések aláírása, és az érintett intézmények (pl. SZOMTÁV) bevonásával folyik a szakmai munka. A Beruházási koncepció elkészítésének és a Közgyűlés általi elfogadásának határideje 2023. május 2.

A Waclaw Felczak Alapítvány **„Dwa bratanki”** felhívására benyújtott pályázatnál, aminek részeként 2022. május 6-án megvalósult a testvérvárosi megállapodás aláírása a lengyelországi Elblag várossal, a szakmai és pénzügyi beszámoló ellenőrzése van folyamatban.

Az Iroda két **Horizont Európa** **pályázat**: a HORIZON-CL5-2022-D6-02 felhívásra benyújtott, SUIT rövid nevű, „Megosztott közlekedés a felhasználóbarát inkluzív utazásért” című, valamint a HORIZON-MISS-2022-CIT-01 felhívásra benyújtott NOTUS rövid nevű, „Fenntartható, inkluzív és biztonságos városi közlekedés kialakítása” című pályázatok előkészítésében és 2022. szeptember 6-i benyújtásában vett részt. Mindkettő célterülete a fenntartható és megosztott mobilitás terjedésének elősegítése, szervezése, digitális megoldások használata.

A Klímabarát Települések Szövetsége felhívására pályázatot nyújtottunk be 2022. jún. 30-i határidőre **a lakosság csapadékvíz-gyűjtésének ösztönzésére**. Még nem hivatalos információk alapján a pályázat nem nyert támogatást.

Az Európai Unió **New European Bauhaus** programjába a budapesti ABUD tervezőirodával közösen nyújtottunk be pályázatot 2022. május 27-én. A pályázat nem nyert támogatást.

2022. június 30-i határidővel benyújtottuk a város pályázatát a HORIZON-EIC-2022-iCapitalPrize felhívásra, a **European Rising Innovative City díj** elnyerésére. A pályázatok értékelése folyamatban van.

Az **RRF-1.1.2-21-2021-00007** azonosító számú **„Új bölcsőde építése Szombathely Szentkirályi városrészen”** elnevezésű projektben a projektmenedzsment és kötelezően előírt nyilvánosság tevékenységekre a vállalkozó beszerzése megtörtént. A Lechner Tudásközponttal a Felhasználási Szerződés aláírásra került. A tervező beszerzése megtörtént, tervezői egyeztetés folyamatban.

A **TOP-6.1.4-16-SH1-2017-00001 számú, „Képtár turisztikai célú felújítása”** projekt vonatkozásában a vizesblokk kialakítására újabb közbeszerzési eljárás előkészítése zajlik, a projekt záró befejezési határideje 2022. december 29. napjára módosult.

A **TOP-6.5.1-16-SH1-2018-00001** számú, **„Maros és Pipitér óvoda energetikai korszerűsítése”** projekt kivitelezési költségei meghaladták a Támogatási Szerződésben rögzített értéket, azonban a többlettámogatási igény elfogadásra került a Támogató részéről. Így a projekt támogatott összege 65.623.637,- Ft-tal emelkedett.

A **TOP-6.5.1-16-SH1-2018-00002** számú, **„Vas Megyei SZC Oladi technikum energetikai korszerűsítése”** projekt 2022. szeptember 29. napjával zárul. A kivitelés rendben megvalósult, esetlegesen felmerült garanciális feladatok is elvégzésre kerültek.

A **TOP-6.5.2-15-SH1-2016-00001** jelű, **„Megújuló Szombathely – tiszta energia saját erőből”** projekttel kapcsolatban új tervek elkészítése van folyamatban a napelemes rendszer kialakítása érdekében.

Az **NKA Hangfoglaló Könnyűzene Támogató Program Kollégiuma** által támogatott **„Stratégia alkotás és a szombathelyi könnyűzenei élet fejlesztési koncepciójának kidolgozása”** projektben határidő hosszabbítás történt, 2022. szeptember 30. napjára. A koncepció elkészült, és benyújtásra kerül a határidő lejárta előtt.

A **TOP-6.1.5-15-SH1-2019-00002** számú **"A Ferenczy utca hiányzó szakaszának kiépítése"** című projekt 3. számú pénzügyi beszámolója 2022.08.31-én beküldésre került.

A **TOP-6.4.1-15-SH1-2019-00003** számú, **"Szombathely és Vép településeket összekötő kerékpárút megépítése"** című projektben 6. számú szakmai beszámolója 2022.09.06-án beküldésre került, a kivitelezési munkálatok a 75 %-os készültségi szintnek megfelelőek.

A **TOP-6.4.1-15-SH1-2019-00004** számú, **„Szombathely és Balogunyom településeket összekötő kerékpárút megépítése”** című projekt 5. számú szakmai beszámolója 2022.09.06-án beküldésre került, a kivitelezési munkálatok az 50 %-os készültségi szintnek megfelelőek. A fajlagos költségvetési korláttal érintett projektmenedzsment díj és a megnövekedett közbeszerzési hatósági díj miatt a projekt keretében saját forrás bevonása szükséges, amelynek biztosítása a Közgyűlés szeptemberi ülésének a napirendjén szerepel.

A **„Szombathely-Zanat kerékpárút megvalósítása”** című projekt esetében a kivitelezésre vonatkozó Vállalkozási szerződés 2022.08.18-án aláírásra került.

A **TOP-6.4.1-15-SH1-2016-00001** számú **„Szombathely Megyei Jogú Város kerékpárosbarát fejlesztése”** című projekt szemléletformálási tevékenység programjai a 2022. évben tavasztól őszig zajlottak, a projekt záró rendezvénye 2022.09.20-án került megrendezésre. A fizikai befejezés határideje 2022.09.30.

A **TOP-6.2.1-15-SH1-2016-00002** azonosító számú, **„Óvoda fejlesztések Szombathelyen”** elnevezésű projekt lezárásra került. Fenntartási időszak 5 év.

A **Tudományos és Technológiai Park** címpályázat vonatkozásában a 2. számú szerződésmódosítás van folyamatban.

A **TOP Plusz-1.3.1-21** számú **„Fenntartható városfejlesztés Szombathelyen”** című pályázat Támogatási Kérelem formájában benyújtásra került az Irányító Hatóság felé. A jogosultsági feltételek teljesítéséről az értesítést megkaptuk, a tartalmi értékelés folyamatban van.

Az **Egészségügyi és Közszolgálati Osztály** vezetője a **Szociális és Lakás Iroda** munkájáról az alábbi tájékoztatást adta:

2022. június 9-től 2022. szeptember 15-ig az irodára hatósági ügyekben beérkezett kérelmek száma az alábbiak szerint alakult:

|  |  |
| --- | --- |
| **támogatás típusa** | **száma (db)** |
| Köztemetéssel kapcsolatos ügyek | 18 |
| Adósságkezelés | 2 |
| Átmeneti támogatás | 336 |
| Krízis támogatás | 339 |
| Rendszeres gyógyszertámogatás | 45 |
| Temetési segély | 7 |
| Fűtési támogatás | 105 |
| Rendszeres gyermekvédelmi támogatás | 361 |
| Hátrányos helyzet megállapítása | 239 |
| Önkormányzati lakásban lakók lakbértámogatása | 141 |
| Nem önkormányzati lakásban lakók bérleti díj támogatása | 26 |
| **Összesen** | **1619** |

A kérelmek elbírálása mellett az ügyintézők - az önkormányzati rendeletek által előírt, illetve más hatóságok általi megkeresésre – a járványhelyzetre tekintettel telefonon történő környezettanulmányt végeznek.

A Szent Márton Esélyegyenlőségi Támogatási Program keretében a Szociális és Lakás Bizottság döntése alapján a 2022/2023-as tanév vonatkozásában 6 tanuló esetében a támogatás továbbfolyósítására és 2 tanuló esetében pedig az 500.000,- Ft összegű támogatás megállapítására került sor.

A gyermekek védelméről és gyámügyi igazgatásról szóló 1997. évi XXXI. törvény 21/C.§-a alapján a hátrányos helyzetű és rendszeres gyermekvédelmi kedvezményben részesülő, halmozottan hátrányos helyzetű gyermekek, illetve Szombathely Megyei Jogú Város Önkormányzat Közgyűlésének 11/1993. (IV.1.) önkormányzati rendelete 20/A. §-a alapján az a gyermek, fiatal felnőtt, akinek rendszeres gyermekvédelmi jogosultsága a tárgyév augusztus 1. napján fennáll, egyszeri pénzbeli támogatásra jogosult. A pénzbeli támogatás a rendszeres gyermekvédelmi kedvezményre jogosult és egyben hátrányos, halmozottan hátrányos helyzetű gyermekek emelt összegű, 6.500,- Ft-os támogatásra, az e feltételnek nem megfelelő, de rendszeres gyermekvédelmi kedvezményre jogosult gyermekek alapösszegű, 6.000,- Ft-os támogatásra jogosultak. Szombathelyen 2022. augusztus 1-jén 582 fő rendszeres gyermekvédelmi kedvezményre jogosult gyermek volt, ebből 369 fő volt a hátrányos helyzetű. A nyári szünetben 78 fő gyermek vette igénybe az ingyenes szünidei gyermekétkeztetést.

A települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelet 2022. október 1. napjától az alábbiak szerint módosul.

Bevezetésre kerül két új ellátási forma:

**Gázártámogatás**

A támogatás igénybevételének feltételei:

1. a kérelmező háztartása az egyes egyetemes szolgáltatási árszabások meghatározásáról szóló 259/2022. (VII.21.) Korm. rendelet 5. § (1) bekezdésében meghatározott fogyasztási mérték felett vételezett földgázt; valamint
2. akinek 1 vagy 2 fős háztartásában az egy főre jutó havi jövedelem nem haladja meg a 150.000 Ft-ot, több fős háztartás esetén pedig a 114.000 Ft-ot.

A támogatás időtartama: a kérelem benyújtás hónapjának első napjától (legkorábban 2022. október 1. napjától) 2023. április 30-ig.

A támogatás összege: a Korm. rendeletben meghatározott fogyasztási mérték feletti m3- ként 250 Ft, de legfeljebb havonta 20.000 Ft.

A támogatás folyósítása közvetlenül a szolgáltatóhoz történik, és ugyanazon lakásra csak egy jogosultnak lehet megállapítani azzal, hogy külön lakásnak kell tekinteni a társbérletet és a jogerős bírói határozattal megosztott lakás lakrészeit. Nem állapítható meg gázártámogatás annak a háztartásnak, amely részére villamosenergia támogatás került megállapításra.

**Villamosenergia támogatás**

A támogatás igénybevételének feltételei:

1. a kérelmező háztartása az egyes egyetemes szolgáltatási árszabások meghatározásáról szóló 259/2022. (VII.21.) Korm. rendelet 2. § (1) bekezdésében meghatározott fogyasztási mérték felett vételezett villamosenergiát; valamint
2. akinek 1 vagy 2 fős háztartásában az egy főre jutó havi jövedelem nem haladja meg a 150.000 Ft-ot, több fős háztartás esetén pedig a 114.000 Ft-ot,
3. vagyoni helyzet vizsgálatára nem kerül sor, de kizáró körülmény, ha a kérelmező háztartásában épített medence vagy szauna működik vagy a háztartásban a villamosenergiát napenergiával termelik.

A támogatás időtartama: a kérelem benyújtás hónapjának első napjától (legkorábban 2022. október 1. napjától) 2022. december 31. napjáig.

A támogatás összege: a Korm. rendeletben meghatározott fogyasztási mérték feletti kWh-ként 11 Ft, de legfeljebb havonta 5.000 Ft, kivéve, ha az ingatlan fűtése kizárólag villamosenergiával történik, ebben az esetben havonta legfeljebb 10.000 Ft.

A támogatás folyósítása közvetlenül a szolgáltatóhoz történik, és ugyanazon lakásra csak egy jogosultnak lehet megállapítani azzal, hogy külön lakásnak kell tekinteni a társbérletet és a jogerős bírói határozattal megosztott lakás lakrészeit. Nem állapítható meg villamosenergia támogatás annak a háztartásnak, amely részére gázártámogatás került megállapításra.

A támogatások esetében a jogosult köteles a körülményeiben bekövetkezett változásokat 15 napon belül az eljáró hatóságnak bejelenteni. A jogosultság feltételeinek fennállását az eljáró hatóság a támogatások időtartama alatt folyamatosan ellenőrizheti. A rendeletben meghatározott feltételek hiányában vagy a rendelet megsértésével nyújtott támogatást meg kell szüntetni, és ebben az esetben a háztartás részére a támogatásokat ismételten nem lehet megállapítani. A támogatást jogosulatlanul és rosszhiszeműen igénybevevőt kötelezni kell a támogatás visszafizetésére.

A gyógyszer és gyógyászati segédeszközök jelentette pénzügyi terhek mérséklése céljából a **gyógyszer és gyógyászati segédeszközök kiadásai viseléséhez nyújtott támogatás** jövedelemhatára az egy vagy két fős háztartás esetén az öregségi nyugdíj mindenkori legkisebb összegének 400 százalékára (jelenleg 114.000,-Ft), a támogatás jelenlegi legfeljebb havi 8.000,-Ft összege legfeljebb 12.000,-Ft-ra emelkedik 2022. október 1. napjától.

A veszélyhelyzet ideje alatt a rendszeres gyermekvédelmi kedvezményre való jogosultság jövedelmi feltételeinek egyes szabályaitól való eltérésről szóló 344/2022. (IX.9.) Korm. rendelet alapján 2022. szeptember 10. napjától a rendszeres gyermekvédelmi kedvezményre vonatkozó jövedelemhatárok az alábbiak szerint módosultak:

* Egyedülálló szülő, tartósan beteg illetve súlyosan fogyatékos gyermeket nevelő szülő illetve nagykorúvá vált gyermek esetében az öregségi nyugdíj mindenkori legkisebb összegének 145%-ról (41.325,-Ft) 180%-ra (51.300,-Ft) emelkedett,
* minden más esetben a jövedelemhatár az öregségi nyugdíj mindenkori legkisebb összegének 135%-ról (38.475,-Ft), 165%-ra (47.025,-Ft) emelkedett.

**Közösségi Bérlakás Rendszerben nyilvántartott ingatlanok bérbeadása:**

A tulajdonos által felajánlott ingatlan állapotfelmérését követően és a bérleti díj elfogadásáról szóló tulajdonosi nyilatkozat alapján 2022. június hónaptól 3 ingatlan került a KBR rendszerében bérbeadásra.

A Szociális és Lakás Bizottság, a 2022. júniusi ülésén 6 család részére a lakáshasználatuk meghosszabbításáról döntött, továbbá 6 család részére pedig **rendkívüli szociális krízishelyzetére tekintettel** önkormányzati tulajdonban lévő ingatlant jelölt ki. Az érintettek részére a bérlakások bérbeadása megtörtént.

A **Sport és Ifjúsági Iroda** vezetője az alábbi tájékoztatást adta az iroda munkájáról:

Az iroda szervezésében került lebonyolításra a nyári sporttábor több mint 60 fő részvételével.

Szombathely Megyei Jogú Város delegációja részt vett az angliai Coventryben megrendezett 54. Nemzetközi Diákjátékokon, melynek megszervezését is a Sport és Ifjúsági Iroda végezte el.

Megszervezte és lebonyolította a Városi Diáksport rendezvényeket, többek között: általános és középiskolások részére különböző kategóriában atlétika és kosárlabda diákolimpia versenyeket, továbbá a Városi Diáksport Napokat.

Az iroda szervezésében kerültek lebonyolításra különböző szabadidős programok, többek között:

* Nyári Szabadidős Rendezvények,
* Strandsport Napok programsorozat,

- Strandröplabda Szabadidősport rendezvények,

- 2022. évi Városi Tenisz Csapatbajnoki fordulók,

- Kerékpártúra.

Megkezdődött a 2022. évi Városi Tenisz Férfi Csapatbajnokság, melynek szervezője szintén az iroda. Ezzel párhuzamosan megkezdte a második alkalommal megrendezésre kerülő Városi Diák és Szabadidősport Nap szervezését.

Az iroda közzétette a sport kitüntetésekre vonatkozó felhívását, majd feldolgozta a beérkezett kitüntetési javaslatokat. Tájékoztatta a szombathelyi székhelyű sportszervezeteket a Nemzeti Együttműködési Alap pályázati lehetőségeiről. Megkezdte a Neumann János Általános Iskola udvarán található 3 db műfüves labdarúgó pálya éves karbantartási munkálatainak előkészítését. Folyamatos egyeztetéseket folytatott a Szombathelyi Szabadidősport Szövetséggel a 2022/2023. évi bajnokságok lebonyolításával kapcsolatban.

Az iroda megkezdte a Kalandváros intézményi látogatása őszi használatának előkészítését.

Az iroda szervezésében több alkalommal került lebonyolításra a Kábítószerügyi Egyeztető Fórum ülése, továbbá elvégezte még a Vasi Diák Közösségi Szolgálat tevékenységéből fakadó adminisztratív feladatokat.

Az **Egészségügyi, Kulturális és Köznevelési Iroda** sokrétű feladataiból (egészségügy, önkormányzati programok, kultúra, civil kapcsolatok, köznevelés stb.) fakadóan igen összetett tevékenységet folytat, 2022. június - 2022. szeptember között az alábbi feladatokat végezte:

Önként vállalt önkormányzati feladatok és civil területén végzett feladatok:

* Polgármesteri keret terhére történő szerződések készítése,
* Kariatida tanulmányi támogatással kapcsolatos ügyek intézése,
* Idősügyi Tanács ülésének előkészítése, lebonyolítása;
* Idősek az idősekért díjjal kapcsolatos ügyek intézése,
* Aktív időskor program szervezése,
* Szent Márton Kártya ügyintézés,
* babaköszöntő csomagok előkészítése,
* kapcsolattartás a civil szervezetek képviselőivel,
* az Önkormányzati Támogatási Rendszerben (ÖTR) regisztrációk jóváhagyása, elszámolások kezelése, lezárása.

Egészségügy területén végzett feladatok:

* az Egészségügyi Szakmai Bizottsági júniusi üléséről jegyzőkönyv elkészítése,
* júniusi bizottsági és közgyűlési határozatok végrehajtása,
* 30 településsel kötendő fogorvosi megállapodás aláírásra előkészítése, polgármesterekkel történő aláíratása;
* Semmelweis-napi díjátadó előkészítése, lebonyolítása,
* egészségügyi civil pályázati felhívás 2. körének megjelentetése,
* egészségügyi civil szervezetekkel a támogatási szerződések megkötése, utalás, ÖTR rendszerben történő átvezetése,
* Háziorvosi Életpálya Modell aktuális kifizetéseinek intézése,
* várakozási engedélyek kiadása,
* szeptember havi közgyűlési és bizottsági előterjesztések elkészítése,
* Kollegiális Vezető Háziorvosi és Fogorvosi testület üléseinek szervezése és feljegyzés készítése,
* az alapellátásba újonnan belépő, illetve kilépő orvosokkal a szerződések megkötése.

Kultúra területén végzett feladatok:

* teraszkoncertek előkészítése és lebonyolítása,
* Utcaművészeti Fesztivál előkészítése és lebonyolítása,
* 2022. júniusi bizottsági és közgyűlési határozatok végrehajtása,
* 2022. szeptemberi bizottsági és közgyűlési előterjesztések készítése,
* kulturális intézmények aktuális ügyeinek intézése.

Köznevelés területén végzett feladatok:

* júniusi bizottsági és közgyűlési határozatok végrehajtása,
* önkormányzati nyári napközis tábor előkészítése, lebonyolítása;
* városi tanévnyitó megszervezése és lebonyolítása,
* óvodai szakmai nap megszervezése, előkészítése, beérkező rajzok bírálatának lebonyolítása,
* óvodavezetői értekezlet lebonyolítása,
* törvényességi ellenőrzés dokumentumainak elkészítése (Mesevár Óvoda és Mocorgó Óvoda),
* óvodavezetők szabadságolásának dokumentálása,
* szeptemberi bizottsági, közgyűlési előterjesztések előkészítése,
* az óvodák 2022/2023-as nevelési év munkatervének törvényességi ellenőrzése, az előző nevelési év beszámolóinak áttekintése.

A **Közgazdasági és Adó Osztály** vezetője az alábbi tájékoztatást adta az osztály munkájáról 2022. június – 2022. szeptember beszámolási időszakra vonatkozóan:

* Ellátta a költségvetés tervezésével, költségvetési rendelet módosításával, a költségvetés végrehajtásával kapcsolatos feladatokat, gondoskodott a gazdálkodás operatív feladatainak végrehajtásáról.
* Biztosította a hatáskörébe utalt helyi és központi adójogszabályok Szombathely területén való egységes érvényesítését, valamint a helyi adókról szóló 1990. évi C. törvény, illetve a képviselő-testület adózással kapcsolatos rendeleteinek és határozatainak végrehajtását.
* Figyelemmel kísérte az önkormányzat adóbevételeinek alakulását a vonatkozó központi jogszabályok módosulását.

Az **Adókivetési Iroda és az Adóvégrehajtási és Könyvelési Iroda:** A Szombathelyen bevezetett helyi adókat (építményadó és helyi iparűzési adó) az adózóknak félévenként két részletben március 15., illetve szeptember 15. napjáig kell megfizetniük az önkormányzati adóhatóság megfelelő számláira.

Az adóigazgatási eljárás részletszabályairól szóló 465/2017. (XII. 28.) Korm. rendelet 22. § (1) bekezdése alapján az adóhatóság az adózókat értesítette az adószámla aktuális egyenlegéről, illetve az esetlegesen felszámított késedelmi pótlékról.

Az adóhatóság a 2022. szeptember 15-i fizetési határidőre tekintettel elkészítette és a jogi személyek és egyéni vállalkozók részére elektronikus tárhelyükre kézbesítette (cégkapu, illetve ügyfélkapu) az adószámla kivonatokat. Magánszemélyek részére a befizetéshez szükséges készpénzátutalási megbízásokat is tartalmazó egyenlegértesítő készült el, melyek postai úton történő kézbesítése szintén megtörtént.

A 4 milliárd forint nettó árbevételt vagy mérlegfőösszeget meg nem haladó mikro-, kis- és középvállalkozások esetében a helyi iparűzési adó mértéke - a 2021. évvel azonos módon – a 2022. évben sem lehet 1 százaléknál magasabb, illetve ezen adózók 2022-ben is jogosultak arra, hogy az egyes esedékességi időpontokban csak a helyi iparűzési adóelőlegük 50 %-át fizessék meg. A helyi adókról szóló 1990. évi C. törvény előírása alapján az önkormányzati adóhatóság automatikusan, az előleg-mérséklésről 2021. évben már megtett nyilatkozatok, illetve 2022. február 25-ig benyújtott nyilatkozatok alapján csökkentette a 2022. szeptember 15-ig esedékes adóelőleg-kötelezettség összegét.

A kisadózó vállalkozók tétételes adójáról szóló 2022. évi XIII. törvény (a továbbiakban: Kata tv.) 16-18 §-ai 2022. szeptember 1-jei hatállyal több ponton módosították a helyi adókról szóló 1990. évi C. törvényt (a továbbiakban: Htv.).

A változások lényege, hogy a kisadózó vállalkozások tételes adójáról és a kisvállalati adóról szóló 2012. évi CXLVII. törvény szerinti kisadózó vállalkozások tételes adója, a „régi KATA”, mint adózási mód 2022. augusztus 31-ével – a törvény erejénél fogva – megszűnt. A Htv. 39/B. §-ában szabályozott, egyszerűsített, tételes iparűzési adómegállapítás lehetősége csak a Kata tv. („új KATA”) hatálya alá tartozókra vehető igénybe 2022. szeptember 1-jétől. Az erre vonatkozó nyilatkozat legkésőbb 2022. október 15. napjáig nyújtható be az önkormányzati adóhatósághoz.

A **Főépítészi Iroda** vezetője az alábbi tájékoztatást adta az iroda munkájáról:

Az iroda az előző Közgyűlés óta eltelt időszakban településképi véleményeivel közreműködött az építési hatóságok eljárásaiban és településképi bejelentési eljárásokat folytatott le, szakhatósági állásfoglalásokat és hatósági bizonyítványokat adott ki.

Az irodát személyesen felkereső ügyfeleknek, tervezőknek szóban és írásban egyaránt nyújtottunk tájékoztatást.

Közreműködik az északi iparterület rendezésével, a terület kiajánlásával, értékesítésével, közművesítésével kapcsolatos feladatok ellátásában, a HIPA által kiajánlott területek iránt érdeklődő delegáció fogadásában.

Polgármesteri, jegyzői válaszleveleket készített, főépítészi tájékoztatást nyújtott az ügyfelek megkeresésére válaszolva. Tervezői szakmai konzultációkat folytatott le, részt vett a Területi Tervtanács ülésén az Állami Főépítészi Irodában.

Az egyes egyetemes szolgáltatási árszabásokról szóló rendelet értelmében helyszíni szemléket folytat le és hatósági bizonyítványokat állít ki a családi fogyasztói közösségek gázár támogatásának igényléséhez.

A **Hatósági Osztály** vezetője az alábbi tájékoztatást adta az osztály munkájáról:

Az előző beszámoló óta az osztály munkáját érintően jogszabályváltozások nem kerültek kihirdetésre, illetve nem léptek hatályba.

Az **Általános Hatósági Iroda** 2022. június-július-augusztus havi munkavégzéséről az alábbiakban adok tájékoztatást.

Az Általános Hatósági Irodához tartozó *anyakönyvvezetők* munkája során 2022. június 1. – augusztus 31. között az alábbi új anyakönyvi események történtek:

* születés anyakönyvezése: 519,
* házasságkötés: 179,
* haláleset anyakönyvezése: 505,
* bejegyzett élettársi kapcsolat: 1.

Az anyakönyvvezetők végzik emellett a papíralapú bejegyzések, adatváltozások rögzítését az Elektronikus Anyakönyvbe. 2022. június 1. – augusztus 31. között a bejegyzett események száma az alábbiak szerint alakult:

* születési események és ehhez kapcsolódó változások: 980,
* házassági bejegyzések és ehhez kapcsolódó változások: 312,
* halotti bejegyzések: 63.

Az anyakönyvvezetőknek feladata a házassági szándékbejelentéssel egyidejűleg a hivatalból kiállításra kerülő személyazonosság igazolására alkalmas hatósági igazolványok kiállításához szükséges arcképmás, aláírás, valamint ujjnyomat felvételezése, ha a házassági név eltérő lesz a születési névtől vagy a házasságkötés előtt közvetlenül viselt névtől. 2022. június-július-augusztus hónapban 175 ügyben kellett elvégezni ezeket a feladatokat.

2022. június hónapban 7 fő állampolgársági eskütételére került sor.

Az anyakönyvi igazgatásban az anyakönyvvezetők mellett 2 fő *rendezvényszervező* végzi városunkban a házasságkötések megszervezésével, megrendezésével járó feladatokat, gondoskodnak – a házasulandók igényeit figyelembe véve – az ünnepélyesség, az esztétikum megjelenítéséről.

A házasságkötések mellett a rendezvényszervezők 2022. június-július-augusztus hónapban közreműködtek 4 polgári temetésen, továbbá 1 állampolgársági eskütételen is.

Továbbá az alapfeladatokon túl az alábbi városi ünnepségeken is közreműködtek:

* június 15-én Nagy Imre és mártírtársai halálának 64. és újratemetésének 33. évfordulója alkalmából tartott megemlékezésen;
* június 29-én a Semmelweis-napi díjátadó ünnepségen;
* augusztus 20-án Államalapító Szent István király ünnepe alkalmából tartott megemlékezésen;
* augusztus 20-án a Göncz Árpád tér avató ünnepségén.

A *hagyatéki eljárásokban* az iroda hagyatéki ügyintézői végzik a jegyző hagyaték leltározásával kapcsolatos feladatait, fő szabály szerint azon örökhagyók esetében, akik utolsó belföldi lakóhelye Szombathelyen volt. 2022. június 1. – augusztus 31. között 336 ügyben indult meg a hagyatéki leltározás, összesen 3088 irat került iktatásra ezen eljárásokban.

Az iroda végzi a *kereskedelmi tevékenységgel*, a szálláshely-szolgáltatási tevékenységgel kapcsolatos kérelmek, a kereskedelmi és kulturális célú közterület-használati kérelmek, a telep nyilvántartásba vételére irányuló kérelmek, a rendezvénytartási kérelmek, valamint a piac- és vásártartási engedélyek intézését, és az ezekhez kapcsolódó nyilvántartások vezetését. Az ügyintézők egyeztetnek az ügyfelekkel személyesen és telefonon az ügyintézés menetéről, a kérelmek beadásáról, helyes kitöltéséről, a mellékletek csatolásáról. A beérkezett kérelmeket egyeztetik az ügyfelekkel, bizonyos esetekben hiánypótlásra kerül sor.

2022. június-július-augusztus hónapban összesen 196 kérelem érkezett:

* 40 kereskedelmi és kulturális célú közterület-használati kérelem;
* 136 kereskedelmi tevékenységgel kapcsolatos kérelem;
* 7 szálláshely-szolgáltatási tevékenységgel kapcsolatos kérelem;
* 6 teleppel kapcsolatos kérelem;
* 4 rendezvénytartási kérelem;
* 3 vásárüzemeltetés engedélyezésére irányuló kérelem.

Az iroda folyamatosan végzi a nyilvántartásba vett kereskedelmi tevékenységek hatósági ellenőrzését, valamint a kereskedelmi tevékenységek végzésének feltételeiről szóló 210/2009. (IX.29.) Korm. rendelet alapján vezetett nyilvántartás felülvizsgálatát. A nyilvántartás felülvizsgálata során 2022. június-július-augusztus hónapban 36 nyilvántartásba vett kereskedelmi tevékenység hivatalból történő törlésére került sor. A kereskedelmi tevékenységgel, valamint a szálláshely-szolgáltatási tevékenységgel kapcsolatban nyilvántartásba vett adatokból folyamatos a statisztikai adatszolgáltatás a Központi Statisztikai Hivatal felé.

Az iroda látja el az *állatvédelemmel* kapcsolatos feladatokat. Az eljárásokban a bejelentések alapján lefolytatja a szükséges hatósági ellenőrzéseket és helyszíni szemléket, idézéseket hajt végre, meghallgatásokat tart, eljárásokat indít, illetve kezdeményez, megkeres más hatóságokat, állásfoglalásokat kér, tájékoztatásokat ad. 2022. június-július-augusztus hónapban 9 bejelentés érkezett a jegyzőhöz állatvédelmi ügyben. Ebben az időszakban 14 helyszíni szemlére került sor, és 9 állatvédelmi hatósági ügyben született határozat, amelyekben figyelmeztetés szankció került alkalmazásra az állatvédelmi jogszabályok megsértése miatt.

2022. június 23. napján Állatvédelmi Kerekasztal megbeszélésre került sor az iroda koordinálásában. A megbeszélésen részt vettek a civil állatvédő szervezetek, az Állatvédők Vasi Egyesülete, a Fekete István Állatvédő Egyesület, valamint a Kutyamenhely Alapítvány képviselői is. A kerekasztal-beszélgetésen szó volt többek között az elmúlt időszak tapasztalatairól a Közterület-felügyelet és az állatvédő egyesületek közötti együttműködés tekintetében, az új jogszabályi előírások alkalmazásáról a Közterület-felügyelet Állategészségügyi és Ebrendészeti Szolgálatának vonatkozásában, illetve egyéb aktualitásokról is az állatvédelem vonatkozásában. Az Állatvédelmi Kerekasztalon elhangzottak alapján júliusban beszerzésre került a Polgármesteri Hivatalba egy chipleolvasó eszköz, amely szükség esetén elérhető és alkalmazható.

Az iroda ellátja a jegyző, mint élelmiszerlánc-felügyeleti szerv *növényvédelmi* feladatait. 2022. június 1. – augusztus 31. közötti időszakban 34 növényvédelmi tárgyú bejelentés érkezett. Ebben a hatáskörben az iroda 105 esetben végzett bejelentés, illetve saját észlelés alapján hatósági ellenőrzést (helyszíni szemle). Ezek során 16 esetben nem tapasztalt jogsértést. A jegyzőkönyvek alapján 48 esetben eljárásokat kezdeményeztünk a Vas Megyei Kormányhivatal Agrárügyi Főosztály Növény- és Talajvédelmi Osztályánál. Továbbá 41 esetben a visszaellenőrzés is megtörtént.

A korábbi évek tapasztalataiból kiindulva hivatalból került sor az ún. oladi plató területének növényvédelmi tárgyú ellenőrzésére is.

Az iroda végzi a különböző *hirdetmények* – ideértve az Önkormányzat saját hirdetményei mellett más hatóságok megkereséseit, valamint a földforgalmi törvény alapján a termőföld adásvételi és haszonbérleti szerződéseket is – hirdetőtáblán történő kifüggesztését, illetve honlapon való közzétételét. 2022. június-július-augusztus hónapban összesen 447 hirdetmény közzétételére került sor.

Az Általános Hatósági Irodához tartozó *Ügyfélszolgálat* munkájáról az alábbiakban számolok be.

Az Ügyfélszolgálathoz továbbra is érkeznek megkeresések, bejelentések e-mailen és telefonon is, illetve kérnek az ügyfelek tájékoztatást. Ezek számadatai 2022. június-július-augusztus hónapban az alábbiak szerint alakultak:

|  |  |  |
| --- | --- | --- |
| Hónap | e-mail | telefon |
| 2022. június | 115 | 66 |
| 2022. július | 91 | 42 |
| 2022. augusztus | 119 | 82 |

A Hatósági Osztályhoz tartozó **Közterület-felügyelet** 2022. június 1. – augusztus 31. közötti időszakban végzett tevékenységéről az alábbiakban számolok be:

1. Térfigyelő ügyeleti szolgálat

A fenti időszakban a térfigyelő ügyeleti szolgálathoz összesen 637 db lakossági bejelentés érkezett. A lakossági bejelentések a Közterület-felügyelet felé 563 esetben telefonon, 53 esetben elektronikus úton, 21 esetben pedig személyesen történtek.

A Szombathelyi Rendőrkapitányság hivatalos megkeresésére 17 alkalommal került sor kamerafelvétel átadására, kiadására a hatályos jogszabályok mindenkori betartása mellett.

A térfigyelő ügyeleti szolgálat kamerán észlelt szabálysértés és szabályszegés megszüntetése érdekében 15 esetben alkalmazott hangszórón keresztül figyelmeztetést, valamint 58 esetben alkalmazott feljelentést. 305 esetben vált szükségessé egyéb intézkedés (FÉHE Nonprofit Kft. értesítése hajléktalan elszállítása ügyében, lakosság tájékoztatása, IPL rendszerben adatlekérés).

A Szombathelyi Rendőrkapitányság különböző szervezeti egységei összesen 42 esetben, egyéb társszervek (SZOVA NZrt., SZOMPARK Kft., Polgármesteri Hivatal más szervezeti egységei, Savaria Történelmi Karnevál szervezője) a munkavégzésük elősegítése érdekében 11 esetben kértek segítséget.

A Szombathelyi Rendőrkapitányság járőrei 19 esetben intézkedtek a térfigyelő ügyeleti szolgálat által kamerán észlelt szabálysértés és szabályszegés megszüntetésének ügyében.

1. Gépkocsizó reagáló szolgálat

A reagáló szolgálat a fenti időszakban 530 esetben alkalmazott szabálysértések észlelése esetén figyelmeztetést. 29 esetben helyszíni bírságot, 49 esetben a gépjármű üzembentartójának távollétében helyszíni bírságot szabott ki, illetve 77 esetben alkalmaztak feljelentést, és 2040 esetben foganatosítottak egyéb intézkedést. Ezekben az esetekben a FÉHE Nonprofit Kft. értesítése hajléktalan elszállítása ügyében, helyszíni ellenőrzés végrehajtása, lakosság tájékoztatása vált szükségessé.

Ezen időszakban a gépkocsizó reagáló egység – saját észlelésre, illetve a Térfigyelő Ügyeleti Szolgálat utasítására végrehajtott ellenőrzés során – a gépjármű forgalomra alkalmatlan állapota miatt 88 esetben helyezett el értesítést a gépjárműveken.

1. Közterületi járőrszolgálat

A közterület-felügyelők járőrszolgálatuk során közlekedési szabálysértés miatt 638 esetben alkalmaztak figyelmeztetést. Közrendvédelmi szabálysértések miatt a felügyelők 136 esetben éltek a figyelmeztetés lehetőségével.

Helyszíni bírságot közúti közlekedési szabályok megszegése miatt 68 esetben szabtak ki. A kiszabott bírságok összege összesen 744.000,- Ft volt.

Helyszíni bírságot közrendvédelem elleni szabálysértések megszegése miatt 8 esetben szabtak ki. A kiszabott bírságok összege összesen 300.000,- Ft volt.

Szabálysértési feljelentést közúti közlekedési szabályok megszegése miatt 3 esetben, közrend elleni szabálysértés elkövetése miatt 48 esetben alkalmaztak.

Fentiek alapján a fenti időszakban a felügyelők összességében figyelmeztetést 774 esetben, helyszíni bírságot 76 esetben, feljelentést pedig 51 esetben alkalmaztak.

A járőrszolgálat által mobiltelefonos applikáción keresztül összesen 57 jelzés került beküldésre, amelyek további intézkedéseket igényeltek.

A Rákóczi Ferenc utca 104. szám alatt található szelektív hulladékszigetnél lévő térfigyelő kamera helyszínén az illegális hulladék lerakások megfigyelése, ellenőrzése folyamatos volt. A közbiztonsági térfigyelő kamerarendszernek és a járőrszolgálat általi fokozott ellenőrzésnek köszönhetően a szelektív sziget köztisztasága nagy mértékben javult, ezen a helyszínen a szabályszegések megszűnni látszottak. A helyszínről a közgyűlési döntés értelmében a mobilkamera áthelyezésre került Szombathely, Ernuszt Kelemen utcai szelektív hulladékgyűjtő sziget területére.

A frekventált helyszíneken a Közterület-felügyelet fokozott jelenléte és visszatérő ellenőrzése továbbra is biztosított.

A belváros közbiztonságának és köztisztaságának növelése és annak megóvása érdekében továbbra is állandó járőrpár hajtotta végre a közterületi ellenőrzéseket, valamint tette meg a szükséges intézkedéseket. A Gyöngyösparti sétány és környékének (Savaria tömbbelső játszótér) ellenőrzése folyamatos volt, illetve az ellenőrzések számát szinten tartottuk.

A Zanati út – Sas utca sarkán tovább növeltük az ellenőrzések és az intézkedések számát, amelynek köszönhetően a szabálysértések száma nagy mértékben csökkent. Azonban elmondható az a tény, hogy ennek hatására a hajléktalan életmódot folytató személyek úgymond „vándorolni” kezdtek. Emiatt az Éhen Gyula téren megszaporodott ezen személyek száma. Az ellenőrzések fokozása ezen a helyszínen is megtörtént, valamint egy közterületi pad is eltávolításra került a rendőrség kérésére.

1. Mezőőri szolgálat

A mezőőri szolgálat munkatársai a külterületi részeken 6 esetben észleltek és dokumentáltak illegális hulladéklerakást, amelyben a szükséges intézkedéseket maradéktalanul megtettük és lefolytattuk.

Redmine applikáción keresztül 6 esetben történt jelzés leadása.

1. Állategészségügyi és Ebrendészeti Szolgálat

A kóbor állat befogásával, tulajdonjogának átruházásával és elhelyezésével kapcsolatos feladatok ellátásának részletes szabályairól szóló 785/2021. (XII.27.) Korm. rendelet (a továbbiakban: Korm. rendelet) 3. § (1) bekezdése alapján az önkormányzat feladatkörébe tartozó ebrendészeti tevékenység ellátását az önkormányzat továbbra is saját szervezeti keretei között, a 9700 Szombathely, Hajnóczy József utca 1. szám alatti ebrendészeti telepén biztosítja.

A Korm. rendelet 18. §-a alapján a Korm. rendelet hatálybalépésekor működő gyepmesteri telepnek 2022. július 1. napjától kell megfelelnie a Korm. rendeletben foglaltaknak. A telep működési rendjében a Korm. rendeletnek történő megfelelés érdekében szükséges változások megtörténtek, amelyek átvezetésre kerültek az új, az Állategészségügyi és Ebrendészeti Szolgálat működésének szabályozásáról szóló 5/2022. (VI.29.) sz. jegyzői utasítás keretében kiadott működési szabályzatban.

Az Állategészségügyi és Ebrendészeti Szolgálat 2022. június-július-augusztusi tevékenységéről az alábbiakban számolok be:

|  |  |
| --- | --- |
| 2022. június 1. – augusztus 31. | db |
| 2022. június 1. napján a telepen lévő kutyák száma | 11 |
| Közterületen befogott kutya | 17 |
| A telepről a gazdának átadott kutya | 13 |
| Örökbeadott kutya | 5 |
| Közterületen befogott, az állatkórháznak – az eb egészségügyi állapota miatt – átadott eb | 0 |
| Lakossági bejelentésre közterületen keresett, de meg nem talált kóbor eb | 5 |
| Kutyatetem | 9 |
| Egyéb állattetem (galamb, sün, macska, patkány stb.) | 41 |
| 2022. augusztus 31. napján a telepen lévő kutyák száma | 10 |

A Vas Megyei Kormányhivatal Szombathelyi Járási Hivatal Élelmiszerlánc-biztonsági és Állategészségügyi Osztály egy közterületen befogott, embert harapott eb 14 napos hatósági megfigyelését rendelte el az Állategészségügyi és Ebrendészeti Szolgálat Hajnóczy József utcai telephelyén, mivel az eb egy éven belül veszettség elleni védőoltásban nem részesült. Az eb hatósági megfigyelése a határozat alapján letelt.

1. Egyéb feladatok

*Forgalomra alkalmatlan gépjárművek:* A fenti időszakban összesen 99 esetben történt észlelés. 19 db gépjármű került elszállításra, amelyből 5 esetben történt meg a kiváltás a tulajdonos által.

A Közterület-felügyelet a tulajdonjogban történt változás bejegyzésének elmulasztása miatt ezen időszakban nem kezdeményezte járművek ideiglenes kivonását. Továbbá a felügyelők 1 esetben észleltek külföldi hatósági jelzéssel ellátott forgalomra alkalmatlan gépjárművet.

Igazságügyi műszaki szakértő bevonásával június hónapban megtörtént a 2020. év és 2021. év I. félévében telephelyre szállított gépjárművek műszaki szakértői vizsgálata, azok forgalomból történő végleges kivonása miatt.

Hatósági bizonyítványok igénylése az illetékes Kormányhivatal irányába összesen 45 esetben történt, amelyek hiánytalanul kiállításra kerültek a Közterület-felügyelet részére.

Az elmúlt időszakban összesen 39 darab gépjármű került átadásra a regisztrált bontó- hulladékkezelő részére. Ebből 18 darab gépjármű bontási átvételi igazolása már átvételre került a Felügyelet részéről.

*Illegális hulladék elhelyezés:* A hatáskörrel rendelkező Vas Megyei Kormányhivatal Környezetvédelmi, Természetvédelmi és Hulladékgazdálkodási Főosztály felé összesen 32 esetben kezdeményezett a Közterület-felügyelet közigazgatási eljárást.

*Zöld területen való várakozás miatti közigazgatási eljárás:* A fenti időszakban összesen 64 esetben indított a felügyelet új közigazgatási hatósági eljárást az elkövetett szabályszegések miatt. Összesen 59 esetben történt határozathozatal, amelyből 33 esetben figyelmeztetés közigazgatási szankció került kiszabásra, 26 határozatban pedig a jogsértés el nem követése került megállapításra.

Jelenleg 20 közigazgatási eljárás van folyamatban.

*Közösségi együttélés szabályainak megszegése miatt indított közigazgatási eljárások:*

A Közterület-felügyelet az Általános Hatósági Iroda felé összesen 8 esetben indított közigazgatási eljárást közterület-használati hatósági szerződés hiányában történő közterület-használat miatt, valamint 12 esetben forgalomra alkalmatlan gépjármű közterületen történő engedély nélküli tárolása miatt.

*Büntetőeljárások megindítása:* A Közterület-felügyelet összesen 2 esetben indított büntetőeljárást a Szombathelyi Rendőrkapitányságnál. Ebből 1 esetben „garázdaság” vétségének elkövetése miatt, valamint 1 esetben „egyedi azonosító jellel visszaélés” bűntett elkövetésének alapos gyanúja miatt kezdeményezett eljárást.

*Rendezvénybiztosítások:* A Közterület-felügyelet munkatársai 2022. június és augusztus hónapokban az alábbi rendezvénybiztosítási feladatokat látták el:

* június 4-én a Nemzeti Összetartozás Napja alkalmából rendezett megemlékezés;
* június 15-én Nagy Imre és mártírtársai halálának 64. és újratemetésének 33. évfordulója alkalmából tartott megemlékezés;
* június 16-án a „Bloomsday” rendezvénysorozat megnyitó ünnepsége;
* június 16-17-én a Vas Megyei Katasztrófavédelmi Igazgatóság szervezésében rendezett „TFA verseny”;
* augusztus 20-án Államalapító Szent István király ünnepe alkalmából tartott megemlékezés és a Göncz Árpád tér avató ünnepsége;
* augusztus 25-28. között: Savaria Történelmi Karnevál.

*Egyéb feladatvégrehajtások:* Szombathely város területén folytatódtak a lomtalanítási, illetve az utcatakarítási munkálatok, valamint az útburkolati jelek újra festésének elvégzése, amely során a közterület-felügyelők minden esetben területzárási, parkolóürítési feladatokat láttak el, valamint a SZOVA NZrt. felkérése alapján a lomtalanítási területek folyamatos ellenőrzése is megtörtént.

A **Városüzemeltetési Osztály** vezetője az alábbi tájékoztatást adta az osztály tevékenységéről:

A **Közbeszerzési Iroda** az előző Közgyűlés óta eltelt időszakban folyamatosan közreműködik a pályázatok támogatási szerződési határidejének ütemezésében, a projektek közbeszerzési munkarészeinek ellenőrzési eljárásaiban, előkészíti a Közbeszerzési Bíráló Bizottság előterjesztéseit.

A bizottsági előterjesztéseket, a határozati javaslatok döntéshozatalra történő előkészítését, valamint a közbeszerzési eljárások bonyolítását az iroda elvégezte.

A közbeszerzéseket érintő jogszabályok közül a közbeszerzési eljárásokban az alkalmasság és a kizáró okok igazolásának, valamint a közbeszerzési műszaki leírás meghatározásának módjáról szóló 321/2015. (X. 30.) Korm. rendelet az alábbi lényeges pontokban módosult:

1. az uniós értékhatárt elérő becsült értékű közbeszerzési eljárásban történő benyújtásakor az ajánlattevőnek nyilatkoznia kell arról, hogy ajánlata, illetve részvételi jelentkezése tekintetében fennáll-e az ukrajnai helyzetet destabilizáló orosz intézkedések miatt hozott korlátozó intézkedésekről szóló tilalom és az ajánlatkérő köteles a közbeszerzési dokumentumokban erre a kötelezettségre utalni,
2. rögzíti a módosítás, hogy ajánlatkérő mely esetekben nem kérhet külön igazolást, hanem a kizáró ok hiányának igazolásaként köteles elfogadni az eljárásban benyújtott egységes európai közbeszerzési dokumentumot,
3. szabályozza a módosítás a termékekre és a szolgáltatásokra vonatkozó akadálymentességi követelményeknek való megfelelést.

Az előző közgyűlés óta eltelt időszak folyamatban lévő közbeszerzési eljárásait és azok stádiumait az alábbi táblázat tartalmazza.

|  |  |  |
| --- | --- | --- |
|  | **Eljárás megnevezése** | **Állapot** |
| 1. | **Fitnesz parkok és streetball pályák kialakítása, Szedreskert szabadtéri színpad kialakítása (CLLD projekt)**  | 1.rész (4 db fitnesz park kialakítása): a nyertes ajánlattevővel, a Faberland Kft-vel a szerződés 2022. 09. 12. napján aláírásra került.2.rész (2 db streetball pálya a 11-es Huszár úti lakótelepen): a nyertes ajánlattevővel, a Fadoktor Kft-vel a szerződés 2022. 08. 03. napján aláírásra került.3.rész (2 db streetball pálya a Tószer téren): a nyertes ajánlattevővel, a Fadoktor Kft-vel a szerződés 2022. 08. 03. napján aláírásra került.4.rész (Szedreskert színpad) az eljárás eredménytelen, mert nem érkezett ajánlat.  |
| 2. | **Szedreskert szabadtéri közösségi térré fejlesztése (CLLD)** | Az eljárás eredménytelen lett, mivel csak egy ajánlat érkezett.A megismételt eljárás indításáról a KBB 2022. 09. 22.-i ülésén határoz. |
| 3. | **TOP – Képtár vizesblokk felújítása III.** | A 2022. 09. 09-i ajánlattételi határidőig csak egy ajánlat érkezett, így az eljárást ismételten eredménytelenné kell nyilvánítani.Az eredménytelenségről a KBB 2022. 09. 22.-i ülésén határoz. |
| 4. | **Játszóterek fejlesztése (CLLD)**  | 1.rész (Nagy L. u., Kodály Z. u.): a nyertes ajánlattevővel, a Fadoktor Kft-vel a szerződés 2022. 08. 03. napján aláírásra került.2.rész (Barátság u.): a nyertes ajánlattevővel, a Fadoktor Kft-vel a szerződés 2022. 08. 03. napján aláírásra került.3.rész (Bem J. u.): a nyertes ajánlattevővel, a Fadoktor Kft-vel a szerződés 2022. 08. 03. napján aláírásra került. |
| 5. | **Zanati kerékpárút II.** | A nyertes ajánlattevővel, az Alpok Terra Kft.-vel a szerződés 2022. 08. 18. napján aláírásra került. |
| 6. | **Gyöngyös patak hídrekonstrukció** | Az eljárás fedezethiány miatt eredménytelenül zárult 2022. 07. 15-én. A megismételt eljárás előkészítése folyamatban van. |
| 7.  | **TOP Új bölcsőde eszközbeszerzés**  | 1. rész (bölcsődei eszközök): a nyertes ajánlattevővel, a Balázs-Diák Kft-vel a szerződés 09.16. napjától köthető.2 rész (egyéb bölcsődei eszközök): a nyertes ajánlattevővel, a CPM Mobilier Kft-vel a szerződés 2022. 09. 16. napjától köthető.3. rész (informatikai eszközök): a másodikként nyertes ajánlattevővel, az Infopolis Kft- vel a szerződés 2022. 09. 16. napjától köthető. (A nyertes ajánlattevő, a Procomp Kft. visszalépése miatt.)  |
| 8. | **Régi strand területén parkolók tervezése kivitelezése**  | A szerződés a BENNER Kft-vel 2022. 07. 18. napján aláírásra került, azonban a feltételes közbeszerzési eljárásban foglalt feltételek nem teljesülése miatt hatályba nem lépett. |
| 9. | **Gyöngyösszőllősi Klubház (CLLD)** | Az eljárás 2022. 09. 01. napján eredménytelenül zárult, az új eljárás előkészítése folyamatban van. |
| 10. | **Belvárosi közösségi tér fejlesztése – Vállalkozói központ ( CLLD)** | Ajánlattételi határidő: 2022. 09. 21. |
| 11. | **Villamos energia beszerzése 2023.évre** | Ajánlattételi határidő: 2022. 10. 10. |

A **Beruházási Iroda** vezetője az alábbi tájékoztatást adja az iroda munkájáról:

**TOP-6.4.1.-16 számú Fenntartható városi közlekedésfejlesztés** című felhívás keretén belül a **Szombathely és Vép között tervezett kerékpárút** kivitelezése befejeződött, a műszaki átadás-átvételi eljárás megindult, az elkészült kerékpárút auditálása folyamatban van.

**Szombathely-Balogunyom településeket összekötő kerékpárút** kivitelezési munkálatai folyamatban vannak, a készültség meghaladja a 60 %-ot.

**TOP-6.2.1-19 kódszámú „Bölcsődei férőhelyek kialakítása, bővítése”** című felhívás keretében az **„Új bölcsődei intézmény létesítése Szombathelyen”** megnevezésű pályázat: a munkavégzés folyamatos, a kivitelezési készültségi szint meghaladta a 40%-t

Eszközbeszerzésre vonatkozó közbeszerzési eljárás során a Közbeszerzési Bizottság döntött a nyertesekről, a szerződések előkészítése folyamatban van.

**Szombathely, Esterházy Antal u. új bölcsőde közterületről megközelíthető parkolóinak** kiépítésére vonatkozó vállalkozási szerződés aláírásra került, a kivitelezési munkák még nem kezdődtek meg.

**TOP-6.1.4-16 „Képtár turisztikai fejlesztése”** című pályázat:

Az informatikai eszközök beszerzésére vonatkozó közbeszerzési eljárás eredményesen zárult, a szerződéskötés megtörtént.

A Képtár épületébe látogatók részére fenntartott női-férfi vizesblokk felújítására vonatkozóan kiírt, megismételt közbeszerzési eljárás ismételten eredménytelenül zárult.

**TOP-6.5.1-16-SH1-2018-00002 "Oladi Szakgimnázium és Szakközépiskola energetikai korszerűsítése"**. A kivitelezési munkák befejeződtek, a műszaki átadási – átvételi eljárás lezárult.

**TOP-6.1.5-15-SH1-2019-00002 Ferenczy I. utcai fejlesztés:** A kivitelezés folyamatos, jelenleg 60 % készültségi szinten áll.

**TOP-7.1.1-16-H-ERFA-2020-00780** **Szedreskert szabadtéri közösségi rendezvénytérré fejlesztése című projekt:** A kivitelező beszerzésére vonatkozó közbeszerzési eljárás előkészítése folyamatban.

**TOP-7.1.1-16-H-101-1** **A Tószer téri sportpálya közösségi célú fejlesztése - streetball pályák projektben:** A kivitelező beszerzésére vonatkozó közbeszerzési eljárás lezárult, a vállalkozási szerződés 2022. augusztus 3-án aláírásra került, a kivitelezés megkezdődött.

**TOP-7.1.1-16-H-ERFA-2020-00749 jelű „Közösségi terek sportfunkciókkal való bővítése” projektben** a Szombathely, Ady tér 6027/1 hrsz., Bem József utca 2804/22 hrsz., Krúdy Gyula utca 9056/11 hrsz., Szedreskert 11727 hrsz. alatti ingatlanokon egy-egy fitnesz park kialakítás: a kivitelező beszerzésére vonatkozó közbeszerzési eljárás lezárult, a vállalkozási szerződés 2022. szeptember 12-én aláírásra került.

**TOP-7.1.1-16-H-ERFA-2020-00750 jelű „A 11-es Huszár úti lakótelepen lévő közpark közösségi célú fejlesztése” projektben** a kivitelező beszerzésére vonatkozó közbeszerzési eljárás lezárult, a vállalkozási szerződés 2022. augusztus 3-án aláírásra került, a kivitelezés megkezdődött.

**TOP-7.1.1-16-H-ERFA-2020-00783 jelű „Játszóterek fejlesztése” projektben** aSzombathely, 3785/332 (Nagy László utca - Kodály Zoltán utca) és 6615/31 hrsz. (Barátság utca) alatti ingatlanokon a játszótér felújítására vonatkozó közbeszerzési eljárás lezárult, a vállalkozási szerződés 2022. augusztus 3-án aláírásra került, a kivitelezés folyamatban van.

**TOP-7.1.1-16-H-ERFA-2020-00792 jelű „A Zarkaházi Szily-kastély fejlesztése a gyöngyöshermán-szentkirályi közösség számára” projektben** az örökségvédelmi engedély rendelkezésre áll, a kiviteli tervdokumentáció és az árazott költségvetés elkészült. A műszaki ellenőr beszerzése megtörtént. Támogató (Magyar Államkincstár) jóváhagyását követően indítható a kivitelező beszerzésére irányuló beszerzési eljárás.

**TOP 7.1.1.-16-H-ERFA-2020-00781 jelű „A gyöngyösszőlősi klubház fejlesztése” projektben** a kivitelező beszerzésére vonatkozó I. közbeszerzési eljárás fedezet hiányában eredménytelenül zárult, az új közbeszerzési eljárás előkészítése megkezdődött.

**TOP-7.1.1-16-H-ERFA-2020-00782 jelű „Belvárosi közösségi tér fejlesztése” projektben** az engedélyezési és teljes körű kiviteli tervdokumentáció árazott és árazatlan költségvetés rendelkezésre áll. A kivitelező beszerzésére irányuló közbeszerzési eljárás folyamatban van, ajánlattételi határidő 2022. szeptember 21.

**RRF 1.1.2-2021 azonosító számú „Bölcsődei nevelés fejlesztése”** c. pályázatra a Közgyűlés 268/2021. (XII.16.) Kgy. számú határozata értelmében támogatási kérelmet nyújtott be az Önkormányzat, bölcsődei férőhelyek létrehozása érdekében. A Támogatási Szerződés azonosítószáma RRF-1.1-2-21-2021-00007. A Szombathely, Szent István király utca 119. sz. 11725 hrsz. alatti, kivett általános iskola megnevezésű ingatlanon 40 férőhelyes új bölcsőde létesítésére nyílik lehetőség. Az ingatlanon jelenleg 3 db leromlott állagú épület található, melyek elbontása szükséges. A Lechner Nonprofit Kft. által elkészített Bölcsőde Mintaterv csomag 15 db, eltérő méretváltozatú, építészeti és szakági műszaki szempontból különböző tartalmú tervdokumentációt tartalmaz, amely konkrét földrajzi helyszínre történő adaptáció után közvetlenül felhasználható a létrehozni kívánt bölcsőde építési engedélyezési és kivitelezési tervei előállításához. Ezen vonatkozásban a nemzeti tervvagyon körébe tartozó építészeti dokumentációk esetében a szerzői vagyoni jogokat a Lechner Nonprofit Kft. gyakorolja. SZMJV Önkormányzata 2022. augusztus 4-én felhasználási szerződést kötött a Bölcsőde Mintaterv Katalógus részét képező BMTK2021-06azonosító jelű tervdokumentáció vonatkozásában. A tervezői beszerzés eredményeként a tervezési munkákra a szerződéskötés folyamatban van.

**Panda energiamenedzsment szoftver:** a Pannon Építőműhely Kft.-vel 2022. június 30-án 1 éves időtartamra vonatkozó vállalkozási szerződést kötött az Közgyűlés 67 önkormányzati középület vonatkozásában az energiafogyasztással összefüggő adatok elemzésére, a költségek csökkentésére, technológiai változtatásokra vonatkozó javaslattételre. Jelenleg a fogyasztási adatokhoz, számlákhoz való hozzáférés biztosításának folyamata zajlik.

**KEHOP 3.2.1-15-2019-00033** **azonosító számú *„*A hulladékgazdálkodási rendszer fejlesztése Szombathely város területén, különös tekintettel az elkülönített hulladékgyűjtési, szállítási és előkezelő rendszerre”** projekttel kapcsolatosan az NFP Kft. útján az Irányító Hatósághoz kérelmet nyújtott be az Önkormányzat a Támogatási Szerződésben megjelölt projekt fizikai befejezésének 2023. augusztus 31. napjára történő módosítására. A kérelem elbírálása folyamatban van, melyhez szükséges feltétel volt a SZOMHULL NKft., mint közszolgáltató megfelelőségi véleményének MEKH által történő kiállítása. 2022. május 27-én megkapta a SZOMHULL NKft. a megfelelőségi véleményt, így az Irányító Hatóság előtt elhárult az akadály a Támogatási Szerződés módosítására.

A MEKH által a megfelelőségre vonatkozóan kiadott határozat, valamint a Támogatási Szerződés módosítás benyújtása óta eltelt időre tekintettel az NFP Kft. ismételten - 2022. június 24-én - benyújtott az Irányító Hatóság részére Támogatási Szerződés módosítási kérelmet, új fizikai befejezési határidőként 2024. augusztus 30-i határidőt megjelölve a projekt előkészítésére és megvalósítására vonatkozó ütemezés alapján. Az új kérelmet az Irányító Hatóság ezidáig nem bírálta el és írásban értesítést sem küldött. Figyelemmel az új ütemezés szerinti 2023. december 31-i elszámolhatósági határidőn túli projekt fizikai befejezési határidőre, a projekt további előkészítésének és megvalósításának feltétele, hogy az Irányító Hatóság hozzájáruljon a projekt új fizikai teljesítési határidejéhez, és továbbra is biztosítsa a projekt végrehajtásához szükséges támogatási forrást.

**Gothard kastély állagmegóvási munkái:**

Az örökségvédelmi engedélyben rögzített előírások (egyéb szakértők bevonása, engedélyek megszerzése) miatt, illetve a rögzített feladatok megvalósításához szükséges a Támogatási Szerződés módosítása, amely folyamatban van.

A Közgyűlés 266/2021. (XII.16.) Kgy. sz. határozata alapján a támogatási összeg felhasználási lehetőségének biztosítása érdekében a Szalai Építész Iroda Kft-vel szerződést kötöttünk a csökkentett műszaki tartalmú tervek elkészítésére. A tervezők a kiviteli terveket leadták, a műszaki ellenőri beszerzés előkészítés alatt van.

**1625/2021. (IX.3.) Korm. határozat szerinti 905 millió Ft támogatás**

* A Vásárcsarnok környezetének rekonstrukciójával összefüggésben kiírt közbeszerzési eljárás eredményesen zárult, mely végeztével 2022. június 27-én aláírásra került a vállalkozói szerződés. A kivitelezési munkák megkezdődtek.
* A Víztorony környezetének fejlesztésével összefüggésben kiírt közbeszerzési eljárás eredményesen zárult, mely végeztével 2022. június 8-án aláírásra került a vállalkozói szerződés. A kivitelezési munkák megkezdődtek.
* A Szent István király utcai hídrekonstrukció: A kiviteli tervdokumentáció és árazott költségvetés rendelkezésre áll. A kivitelezésre vonatkozó közbeszerzési eljárás eredménytelenül zárult, az új közbeszerzési eljárás előkészítése folyamatban van.
* Belterületi útfejlesztésekkel összefüggésben: A Paragvári utca felújítása folyamatban van, készültségi szint 60 %. A Magyar László és Nádasdy utca tekintetében a felújítási munkák befejeződtek, a műszaki átadás-átvételi eljárások lezárultak. A Dozmat utca felújítása várhatóan szeptember végén kezdődik.

**1625/2021. (IX.3.) Korm. határozat szerinti + 300 millió Ft támogatás**

Zanati kerékpárút fejlesztése projekt: A kivitelező kiválasztására vonatkozó közbeszerzési eljárás eredményesen zárult. A szerződéskötés 2022. augusztus 18-án megtörtént. A kivitelezési munkák előkészítése megkezdődött.

**Tervezések:**

* Bakó utcai nagy játszótér tervezési feladatokra vonatkozóan a tervező beszerzésre, és a tervezési szerződés aláírásra került, a tervezés folyamatban van.
* Szent István király utca – Rumi út csomópontjában gyalogos átkelőhely kialakítására vonatkozó engedélyezési és teljeskörű kiviteli terv, valamint az építési engedély rendelkezésre áll.
* 86. számú Rédics-Szombathely-Mosonmagyaróvár másodrendű főút 80+153 km szelvényében lévő csatlakozás ideiglenes használatára vonatkozó tervdokumentáció elkészült, a szükséges hozzájárulások rendelkezésre állnak.
* Gyalogátkelőhelyek kiépítésére (Demeter utca - Metro előtt, Kassák L. - Faludi F. utca kereszteződésében, Kodály Z. utca 1-12. között, Szófia-Maros utca kereszteződésében) vonatkozó tervezői szerződés aláírása került. Az engedélyes tervek elkészültek, az engedélyező hatóság által kiadott engedély véglegessé vált. Kiviteli terv és költségbecslés készítése folyamatban van.
* Szombathely, Bartók Béla krt. – Gagarin utca – Jókai utca – Jégpince utca kereszteződésben körforgalom kialakítására vonatkozó tervezés folyamatban van.
* A Szombathely, Markusovszky utca – Sugár út – Horváth Boldizsár krt. – Dr. István Lajos krt. kereszteződésben körforgalom kialakításával összefüggésben az engedélyezési és kiviteli tervek elkészítésére vonatkozó tervezői szerződés aláírásra került, a tervezés folyamatban van.
* A Szombathely, Stromfeld Aurél-lakótelepen a Kemény Zsigmond utca 35-39. számú társasház mögötti (1705/84 hrsz-ú) ingatlanon lévő játszótér kerítésének cseréjére, valamint a 1695/29 hrsz. alatti ingatlanon (meglévő sportpálya mellett) pihenőpark kialakítására vonatkozó kiviteli terv elkészült.
* A Szombathely, Acél utca, Alkotás utca, Bártfa utca (Hámor és Alkotás utca közötti szakasza), Hámor utca, Ipar utca, Jegenye utca, Vas utca felújítására vonatkozó kiviteli tervek készítése folyamatban van.
* A Szombathely, Északi Iparterület 02089/5-7 hrsz-ú ingatlan vonatkozásában ivóvízellátó és szennyvízelvezető hálózat vízjogi létesítési engedélyezési és kiviteli tervének elkészítésére, közműtanulmány készítésére és árazatlan költségvetés elkészítésére vonatkozó tervezői szerződés aláírásra került, a tervezési folyamat elindult.
* Szombathely, Északi Iparterület 02089/5 hrsz-ú ingatlan megközelítését biztosító út – és közlekedési csomópont építésre (I. ütem) engedélyezési és kiviteli terv elkészítésére vonatkozó beszerzési eljárás folyamatban van.
* Hunyadi János utca burkolat felújítására (Szent Gellért utcai körforgalmi csomópont és a Károlyi Antal utca között), valamint a Hunyadi úti Gyöngyös-patak híd felújítására vonatkozó engedélyes és kiviteli tervek elkészítése, rehabilitációs szakmérnöki feladatok ellátására vonatkozó tervező beszerzés folyamatban van.
* Szőllősi és Rumi út felújításával összefüggésben a tervezési feladatokra vonatkozó ajánlatok alapján a szerződéskötés megtörtént.
* Szőllősi utca felújítására (Szent Gellért és Csiti-tó közötti szakaszra) vonatkozó tervezői szerződés aláírásra került.
* Bogáti fasor - Sport tér közötti szakaszra vonatkozó útburkolat felújításra vonatkozó tervezői szerződéskötés megtörtént.
* A Szombathely, Éhen Gyula téren (6752. hrsz.) a zöldterület mellett új parkolóhelyek kialakítására vonatkozóan a tervezői szerződés aláírásra került. Az engedélyezési terv elkészült és engedélyező hatáság részére benyújtásra került. Jelenleg az engedélyezési eljárás zajlik.
* A Szombathely, Rohonci út 46-50. számú társasház mögötti, 2808/13 hrsz.-ú ingatlanon új parkolók kialakítására vonatkozóan a szerződés aláírásra került, az engedélyezési tervdokumentáció rendelkezésre áll. Az engedélyezési eljárás folyamatban van.
* A Szombathely, 11-es Huszár út, 2164/10 hrsz. alatti ingatlanon meglévő játszótér felújítására vonatkozóan a tervezési szerződés aláírásra került, a tervezés folyamatban van.
* Szombathely, Bem és Szűrcsapó utca közötti (2786/1, 2778 hrsz) parkrehabilitációra vonatkozóan a kiviteli tervdokumentáció és árazott költségvetés rendelkezésre áll.
* Szombathely Váci Mihály utca 32-34. (2759/50 hrsz) mögötti területen parkoló kiépítésére vonatkozó engedélyezési terv elkészült és engedélyező hatáság részére benyújtásra került.
* A volt Strand területén parkolók kialakítására vonatkozó feltételes közbeszerzési eljárás lefolytatásra került, a kivitelezővel a vállalkozási szerződés, a műszaki ellenőrrel a megbízási szerződés feltételesen megkötésre került. A kormányzati támogatás 2022. augusztus 31-ig nem érkezett meg, így a szerződések nem léptek hatályba.
* Szombathely, Károly Róbert utca és Szent Gellért utca közötti területen (9487/3; 9144/2. hrsz.) parkolóhelyek kialakítására vonatkozó megrendelést a tervező teljesítette. Az elkészült vázlatterv alapján a Rendezési Terv módosítását kezdeményeztük.
* Szombathely, Károly Róbert utca (9145. hrsz.) burkolatfelújítására vonatkozó teljeskörű kiviteli tervdokumentáció elkészítésére tervezői költségbecsléssel, valamint rehabilitációs szakmérnöki feladatok ellátására vonatkozó tervezési szerződés aláírásra került. A kiviteli tervek tervezői költségbecslés készítése folyamatban van.
* Szombathely II. ütem Gyöngyös-patak 1. részgyűjtőre (Joskar-Ola lakótelep – vasút – Szent Gellért utca – Hunyadi út által határolt terület) vonatkozó Szombathely város csapadékvízelvezetésének egységes szerkezetű vízjogi üzemeltetési engedélyezési terveinek elkészítése tárgyában a szerződéskötés 2022. július 21. napján megtörtént.
* Szombathely III. ütem Gyöngyös-patak 2. részgyűjtőre (Szent Gellért utca – Gyöngyös-patak – Szentgotthárdi vasútvonal - Hunyadi út által határolt terület) vonatkozó Szombathely város csapadékvízelvezetésének egységes szerkezetű vízjogi üzemeltetési engedélyezési terveinek elkészítése tárgyában a szerződéskötés 2022. július 21. napján megtörtént.

**Elena Projekt** - Az STS-KKS vállalkozói konzorcium által elkészített energetikai felmérések alapján elkészült Szombathely város vonatkozásában a Részletes Megvalósíthatósági Tanulmány (RMT). Az RMT alapján - Szombathely MJV Önkormányzata által korábban kijelölt 17 helyszínen - háromféle beruházást lehet megvalósítani, ESCO-s finanszírozással: napelemes rendszer kiépítését (15), világítás rekonstrukciót (12), illetve hőszivattyús melegvízellátást (3). Az RMT alapján a modernizációs beruházások gyakorlati megvalósításának végrehajtását, illetve finanszírozását végző (ESCO) cég beszerzésére a közbeszerzési eljárás előkészítése megkezdődött. A projekthelyszín kiválasztásra került: Aréna sportcsarnok régi és új szárny, az épületekkel összefüggésben az E.ON meghatalmazás a szakértők részére megküldésre került. Az ESCO cég beszerzésével kapcsolatos üzemeltetési feltételek meghatározásra kerültek. Az ESCO cég beszerzésére vonatkozó közbeszerzési eljárás folyamatban van.

**Víziközmű ügyek, víziközmű tulajdonnal és fejlesztéssel kapcsolatos intézkedések:**

A Vasivíz Zrt. által kezdeményezett VEF-2019-48 „Energiahatékonyság fejlesztése a Vasivíz Zrt. szolgáltatási területén” nyertes pályázat megvalósításához a Konzorciumi megállapodás 2021. július 13-án aláírásra került. A projektben egyéb előrelépés nem történt.

A Vasivíz Zrt. a Szombathely-Kőszeg Térségi víziközmű rendszeren képződött víziközmű használati díj terhére elszámolható beruházásait, felújítási-pótlási munkáit ütemezetten végzi. A 2023-2037 időszak Gördülő Fejlesztési Terve (GFT) módosításának egyeztetése megtörtént. A 2011. évi CCIX. törvény és az 58/2013. (II.27.) Korm. rendelet szerint a Magyar Energetikai és Közmű-szabályozási Hivatal (MEKH) jóváhagyásának beszerzése szükséges.

A magánberuházásban kiépülő víziközművek tulajdonba adásával kapcsolatos ügyek intézése folyamatos.

Okos zebra (Intelligens gyalogosátkelő rendszer) telepítése és az áramellátás kiépítése a Sörház – Hollán E. utca között, Váci M. u. 32., Simon I. – Kodály Z. utca helyszíneken június - július hónapban megtörtént.

Villamosenergia beszerzésre vonatkozó közbeszerzési eljárás folyamatban van, ajánlattételi határidő 2022. október 10.

A **Kommunális és Környezetvédelmi Iroda** ellátja a parkfenntartással, a közutak, közterületek, a köztemetők, a csapadékvíz-elvezetés üzemeltetésével és fenntartásával, a helyi közösségi közlekedéssel, a köztisztasággal, a kéményseprő ipari közszolgáltatással, az e-közműegyeztetéssel, a nem közművel összegyűjtött háztartási szennyvíz begyűjtésével és ártalommentes elhelyezésével, zajvédelemmel, környezetvédelemmel, lakossági bejelentésekkel kapcsolatos feladatokat.

Fentiek alapján 2022. június 10. és 2022. szeptember 9. napja közti időszakban az ***iktatott ügyek száma 2514 db***, amelyből

* parkfenntartás 99 db,
* közutak, közterületek üzemeltetése és fenntartása
* kezelői hozzájárulások (közművek elhelyezése,

közterületek bontása, útcsatlakozások kialakítása,

rendezvények) 907 db,

* úthiba 159 db,
* behajtási engedély 34 db,
* telephely igazolások 18 db,
* köztemetők üzemeltetése és fenntartása 25 db,
* csapadékvíz-elvezetés 43 db,
* helyi közösségi közlekedés 63 db,
* a köztisztaság 33 db,
* kéményseprő ipari közszolgáltatás 0 db,
* az e-közműegyeztetéssel, a nem közművel összegyűjtött

háztartási szennyvíz begyűjtéséről és ártalommentes elhelyezése 0 db.

 **összesen: 1381 db**

Az iroda hatósági eljárást folytat le a fakivágási, a közterület-használati, a jegyzői hatáskörbe tartozó vízgazdálkodási (az ásott és fúrt kutak létesítési, fennmaradási, üzemeltetési, megszűntetési eljárás), zajvédelmi és hulladékgazdálkodási ügyekben.

2022. június 10. és 2022. szeptember 9. napja közti időszakban az iktatott hatósági ügyek szám 1133 db, amelyből

* fakivágás 107 db,
* közterület-használat 502 db,
* vízgazdálkodás 95 db,
* környezetvédelem (zajvédelem és egyéb) 378 db,
* hulladékgazdálkodás 51 db.

Állást foglal helyi természetvédelmi ügyekben, állást foglal és intézkedik a közúti közlekedéssel, fenntartással, üzemeltetéssel, fejlesztéssel, igazgatással, a csapadékvíz elvezetéssel kapcsolatos ügyekben.

A Blaguss Agora Hungary Kft. kérelemmel fordult az Önkormányzathoz, hogy a jelenlegi szolgáltatói ár nem fenntartható az extrém üzemaganyár emelkedés miatt, ezért kompenzációs kezdeményezést nyújtott be.

A Közgyűlés 238/2022. (VI.27.) Kgy. számú határozatával a 2023. január hónapban esedékes ellentételezési díj 60 %-os mértékű, 60.000.000,- Ft összegű átütemezéséről döntött, amely alapján a fenti összeg átutalásra került a szolgáltató részére.

A Közgyűlés a 237/2022. (VI.27.) számú határozatával a VOLÁNBUSZ Zrt. helyi közforgalmú közlekedési feladatainak ellátásáról szóló 2021. évi tevékenységét bemutató beszámoló alapján 481.465.429,- Ft összeget ismert el ellentételezési igényként, melynek átutalására sor került. A 2021. évi ellentételezés tekintetében további tárgyalások lefolytatása folyamatos a Volánbusz Zrt-vel.

Az önkormányzat kezelésében lévő zárt csatorna fedlapjainak, víznyelőrácsainak szintbeemelése, valamint javítása tárgyában - 2022. augusztus hónaptól 2023. július 31-ig terjedő időtartamra - szerződés megkötésére került sor a nyertes pályázóval.

A város területén lévő zárt csapadékcsatorna és víznyelő mosatása tárgyában - 2022. augusztus hónaptól 2023. július 31-ig terjedő időtartamra - megkötésére került a szerződés a nyertes pályázóval.

A Parkerdő területére kettő darab zárható hulladékgyűjtő konténer került kihelyezésre a kommunális hulladék gyűjtése céljából, melyeknek a bérlését a város 2022. január 1-től megrendelte, de az elszállítás díját nem az önkormányzat fizeti.

A „Vigyázzunk Együtt Szombathelyre” program keretén belül továbbra is lehetőség van az egyéni választókerületi képviselők számára önkéntes szemétszedési akciók megszervezésére. Igényeiket a képviselők folyamatosan jelzik Irodánk felé.

22 civil szervezet csatlakozott már a programhoz, így több park és játszótér örökbefogadása van folyamatban. Az együttműködési megállapodások megkötése folyamatosan történik.

Az idei évben is folyamatosan végzi az utcatakarításokat a SZOVA NZrt., a város több pontján. A Fő tér „zsírtalanítása” és egyéb szennyeződések eltávolítása a Savaria Történelmi Karnevál rendezvényt követően megtörtént.

A fenntartási feladatokat a költségvetés és kapacitás függvényében – az időjárás által is befolyásoltan – folyamatosan végzik a partnercégek (SZOVA NZrt., SZOMHULL NKft. Vasi Flóra Kft., Szkendó Kft.)

A Szombathelyi Parkfenntartási Kft. a parkfenntartási feladatokat, mint fűnyírást, parkok takarítását, balesetveszélyes fák kivágását folyamatosan végzi. A VárosFa programban 70 db fára vonatkozó regisztráció megtörtént és elfogadásra került.

A „Virágos Vasútállomásokat” pályázat keretében az Éhen Gyula térre 1 db pécsi típusú pad került kihelyezésre, elszámolása folyamatban van.

A Falco Zrt. támogatásával a Mérleg utcai játszótér kivitelezése folyamatban van. A 11-es Huszár úti lakótelepen lévő kutyafuttatón kutyatrenírozó eszközök kihelyezését tervezik megvalósítani.

A város több pontján az útszegélyek gyomirtása terv szerint megvalósult. Az idei évre tervezett víztakarékos évelők kiültetése is megtörtént, utolsóként a Neumann Általános Iskola előtti körforgalomnál.

A város játszótér-állományát felülvizsgálva elkészült a „Játszótér Koncepció”, amely tartalmazza a már meglévő játszóterek fejlesztési irányvonalait, illetve javaslatot az új játszóterek kialakítására vonatkozóan. A bevizsgált játszóterek jegyzőkönyvek szerinti javítását a Szombathelyi Parkfenntartási Kft. folyamatosan végzi.

A közterületi bálványfák irtását a Szombathelyi Parkfenntartási Kft. hamarosan megkezdi.

A redmine rendszeren keresztül, a „Szépítsük Együtt Szombathely” menüpontból, az info@szombathely.hu, a katyu@szombathely.hu, a koztisztasag@szombathely.hu e-mail címeken beérkezett lakossági és képviselői bejelentések intézése, az elvégzendő munkák partnercégektől történő megrendelése folyamatosan történik.

A kötelező útfenntartási feladatokon belül az egész város területén az útburkolati hibák javítását a SZOVA NZrt. folyamatosan végzi. A város több pontján járda-felújítások zajlanak.

A Közterület-felügyelettel szoros az együttműködés, mind az illegális hulladéklerakások felszámolása, mind pedig a szabálytalan parkolások visszaszorítása és a biztonságos közlekedés érdekében.

A forgalmirend-változással kapcsolatos javaslatok felülvizsgálata, előterjesztések készítése az érintett bizottságra folyamatosan történik.

Az **Informatikai Iroda** az előző Közgyűlés óta eltelt időszakban napi szinten felügyelte és karbantartotta a hivatali munkához szükséges számítógépeket és egyéb informatikai, infokommunikációs eszközöket, valamint a helyi hálózatot. Ellátta az üzemeltetési, valamint az elektronikus ügyintézéssel kapcsolatos feladatokat. Az ügyintézők részére rendszeres informatikai támogatást biztosított a napi feladatok során. Gondoskodott a hivatali kapuval kapcsolatos adminisztrációs feladatok végrehajtásáról. Elvégezte a szükséges adatarchiválásokat, továbbá az adatmentéseket. Közreműködött az önkormányzati rendeletek elektronikus közzétételében. Az egyes osztály-, illetve irodaszintű szervezeti egységekkel együttműködve ellátta a város honlapjának működtetését, a szükséges frissítések átvezetését, illetve a közérdekű adatok elektronikus közzétételét. Publikálta az osztályok által előkészített iForm űrlapokat. Felügyelte a folyamatban lévő fejlesztéseket és elvégezte a szükséges teszteléseket.

A **Belső Ellenőrzési Iroda** tevékenységéről az alábbi tájékoztatást adta az iroda vezetője:

Az iroda tevékenységének keretét adó 2022. évi belső ellenőrzési, illetve a Szombathely Megyei Jogú Város Önkormányzata által alapított és fenntartott intézményekre vonatkozó felügyeleti ellenőrzési tervet Szombathely Megyei Jogú Város Közgyűlése 2021. decemberi ülésén fogadta el. A beszámolási időszakban a jóváhagyott tervnek megfelelően bonyolította le az iroda az ellenőrzéseket.

2022. június végén befejeződött az óvodák iratkezelési rendje kialakításának és a folytatott gyakorlatnak a vizsgálata. Az ellenőrzés 9 kiválasztott óvoda esetében került lefolytatásra az alábbiak szerint:

* Szombathelyi Aréna Óvoda;
* Szombathelyi Barátság Óvoda;
* Szombathelyi Benczúr Óvoda;
* Szombathelyi Donászy Magda Óvoda;
* Szombathelyi Gazdag Erzsi Óvoda;
* Szombathelyi Hétszínvirág Óvoda;
* Szombathelyi Játéksziget Óvoda;
* Szombathelyi Kőrösi Óvoda;
* Szombathelyi Margaréta Óvoda.

A vizsgálat tapasztalatairól az iroda a vonatkozó jogszabályban foglaltaknak megfelelően éves ellenőrzési jelentésben számol be a Tisztelt Közgyűlésnek a tárgyévet követően, legkésőbb a zárszámadási rendelet elfogadásáig.

A beszámolási időszakban az alábbi új vizsgálatokat indította el az iroda:

* A Külső Söptei út 460 fm-es hosszban történő kiépítésére meghirdetett közbeszerzési eljárás szabályosságának megítélése;
* Szombathely Megyei Jogú Város Polgármesteri Hivatala beszerzéseinek szabályszerűsége;
* A nemzetiségi önkormányzatok (német, horvát, szlovén, roma) gazdálkodásának vizsgálata.

A vizsgálatok várhatóan szeptember végén fejeződnek be.

A **Gondnoksági Iroda** vezetője az alábbi tájékoztatást adta az iroda tevékenységéről:

Az elmúlt Közgyűlés óta a Polgármesteri Hivatal technikai működtetése mellett az alábbi főbb feladatokat végezte el:

* A hivatal napi működéséhez szükséges papír, írószer és nyomtatványok, valamint tisztítószerek beszerzésére kiírt pályázatok eredményeként a vállalkozókkal megkötöttük a beszállítási szerződéseket.
* Az épület nyugati szárnyának klímafelújítása is befejeződött a nyár elejére, így az azon a részen dolgozó kollégák is kellemesebb klímakörülmények között végezhették munkájukat.
* Ugyancsak a jobb munkakörülmények biztosítására split klímák kerültek elhelyezésre a VI. emelet három irodájában.
* A teherfelvonó lift központi zárcseréje is befejeződött a nyár folyamán.
* A tavalyi évben megkezdett irodafelújítások folytatódnak, több irodában az elkopott, felszakadt aljzatot cserélik ki, illetve ahol szükséges ott falakat is festenek.
* A jövő évi költségvetés előkészítésében, valamint a megnövekedett rezsiárak csökkentését elősegítő intézkedések megtételében is részt vesz az iroda (mozgásérzékelős lámpák kihelyezése a mosdókba).

Kérem a Tisztelt Közgyűlést tájékoztatóm elfogadására.

**Szombathely, 2022. szeptember „ ”**

 **/: Dr. Károlyi Ákos :/**

**HATÁROZATI JAVASLAT**

**.…/2022. (IX. 29.) Kgy. számú határozat**

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

**Felelős:** Dr. Károlyi Ákos jegyző

**Határidő:** azonnal